Kisah Atlet Yang Menjual Pingat Olimpiknya Untuk Kebajikan

Kita sedia maklum, kos pembedahan untuk apa jua penyakit sekalipun tersangatlah mahal. Maka, tidak hairanlah ada yang terpaksa menderita hingga akhir hayat kerana tiada wang untuk meneruskan pembedahan. Ada juga yang terpaksa menjual tanah dan segala aset penting untuk menampung kos ini.

Atlet rejam lembing Poland, Maria Andrejczyk baru-baru ini telah bertindak melelong pingat perak yang dimenanginya di Olimpik 2020 untuk membantu mengumpul dana bagi membayar kos pembedahan jantung seorang bayi lelaki berusia lapan bulan. Rangkaian kedai Poland, Żabka Polska telah  memenangi lelongan dengan tawaran $125,000.

"Saya tidak mengambil masa yang lama untuk memutuskan perkara ini (melelong pingat), ini adalah usaha pengumpulan dana pertama yang saya sertai dan saya tahu ia adalah tindakan yang tepat," katanya melalui media sosial melalui akaun sosial medianya.

Dalam Sukan Olimpik 2020 yang sudahpun melabuhkan tirainya, atlet Poland berusia 25 tahun ini pertama kali melayakkan diri ke final di Sukan Oliimpik tetapi berjaya dikalahkan oleh Liu Shiying dari China untuk memperoleh perak. Lebih menarik, ini merupakan pingat Olimpik pertamanya.

Dalam Sukan Olimpik 2020, beliau meraih perak dalam acara lempar lembing wanita untuk rejaman sejauh 64.61 meter yang dilakukannya. Hanya Liu Shiying dari China yang menunjukkan prestasi lebih baik dengan melakukan rejaman pada pada jarak 66.34 meter.

Kehebatannya dalam sukan ini juga bukan calang-calang. Selain pemenang pingat perak Olimpik, beliau juga merupakan johan pertandingan Remaja Eropah 2015. Rekod peribadi terbaiknya 71.40 m yang dicatatkan pada tahun 2021 adalah rekod kebangsaan Poland dan juga keputusan ketiga terbaik dalam sejarah pertandingan lempar lembing wanita.

Andrejczyk terlepas pingat di Sukan Olimpik Rio 2016 setelah menduduki tempat keempat dengan percubaan terbaik 64.78. Beliau hanya terlepas daripada kedudukan podium dengan margin 0.02 sm.

Sebelum pingat perak Sukan Olimpik 2020, pencapaian terbaiknya sebelum ini adalah berjaya menduduki tempat kedua di Liga Super Kejuaraan Pasukan Eropah 2019 dan layak ke Kejuaraan Dunia 2019 sebelum tersingkir di pusingan kelayakan.

Kanak-kanak malang itu, Miloszek Małysa mengalami kecacatan jantung yang serius dan memerlukan pembedahan. Menurut ibu Małysa, Monika, tidak ada lagi pilihan yang sesuai untuk membantu bayi itu di negara asalnya, Poland dan harapan terakhir yang mereka ada adalah melakukan pembedahan di Stanford, California.

Andrejczyk menjelaskan bahawa Małysa memerlukan 1.5 juta zloty ($383,000) untuk pembedahan itu dilakukan dengan segera kerana keadaan semakin terdesak. Dengan separuh wang sudah terkumpul, beliau mengatakan bahawa ingin mengumpul separuh lagi dana.

Setelah memulakan lelongan medal pingat perak yang dimenanginya itu dengan harga bermula 200,000 zloty ($51,000), beliau mengumumkan beberapa hari kemudian melalui akaun Facebook bahawa Żabka, rangkaian pasar raya Poland, memenangi lelongan dengan tawaran $125,000.

Dalam pengumuman tersebut, beliau turut menambah dengan sukacitanya dan rela hatinya, beliau akan memberikan pingat perak yang dimenanginya kepada Żabka atas kemenangan dalam lelongan tersebut. Baginya, pingat itu adalah simbol perjuangan, dan kecekalan mengejar impian walaupun menghadapi banyak cabaran.

Wang yang dikumpulkan akan membolehkan Małysa menjalani pembedahan yang diperlukan di Pusat Perubatan Universiti Stanford. Lebih manis lagi, setelah memenangi lelongan itu, pihak Żabka telah mengumumkan bahawa mereka tidak akan mengambil pingat itu sebaliknya hanya akan mendermakan jumlah wang bersamaan nilai jualan pingat Olimpik itu.

Bagi yang tidak tahu, Maria Andrejczyk sendiri pernah didiagnosis menderita osteosarcoma, sejenis penyakit barah tulang pada tahun 2018. Namun itu tidak menghalangnya beraksi dalam Sukan Olimpik.

Akibat daripada penyakitnya, beliau sendiri turut memerlukan pembedahan, bukan kemoterapi dan hanya dapat meneruskan latihan pada tahun 2019 untuk persediaan menghadapi Sukan Olimpik 2020. Tidak hairanlah beliau tergerak hati untuk mengumpul dana bagi membantu Miloszek Małysa.

“Nilai sebenar pingat sentiasa terpahat di hati. Pingat hanya merupakan objek, tetapi dapat memberi nilai yang tinggi kepada orang lain. Pinngat perak ini dapat menyelamatkan nyawa, bukannya setakat mengumpulkan habuk di almari. Itulah sebabnya saya memutuskan untuk melelongnya untuk menolong kanak-kanak yang sakit, ”kata Andrejczyk kepada sebuah stesen TV Poland.

Kisah-kisah atlet menjual pingat yang dimenangi dalam Sukan Olimpik bukanlah perkara baru. Seblum ini, seorang atlet lempar cakera yang juga adri Poland, Piotr Malachowksi juga menjual pingat perak yang dimenanginya di Sukan Olimpik Rio untuk membayar kos pembedahan seorang kanak-kanak lelaki kerana barah mata.

Seorang jutawan membayar untuk membeli pingat tersebut dan juga kos pembedahan operasi itu, menurut Times of London. Diharapkan kisah seperti ini turut memberi inspirasi kepada sesiapa sahaja termasuk para atlet untuk melakukan perkara positif seperti ini untuk membantu mreka yang kurang bernasib baik.


Bagaimana Penipu 'Catch Me If You Can' Masih Menipu Kita Semua

Kami yakin di luar sana ramai yang mengagumi kisah dalam filem 'Catch Me If You Can', menceritakan berkenaan Frank Abagnale Jr., seorang penipu yang menjalankan sindiket penipuan solo dengan sangat berjaya.

Filem yang digarap berdasarkan kisah sebenar memaparkan lakonan mantap Leonardo DiCaprio memainkan watak Abagnale yang sentiasa dikejar seorang ejen FBI bernama Carl Hanratty, lakonan Tom Hanks.

Semua usaha untuk menangkap Abagnale pada mulanya gagal, membolehkan dia mengamalkan cara hidup mewah pada usia muda dengan bermacam cara yang cukup kreatif.

Tetapi sedarkah anda - semua yang dipaparkan dalam filem itu serta buku yang dijadikan asas jalan cerita tersebut, adalah penipuan semata-mata?  Ini adalah kisah bagaimana kita semua berkemungkinan besar tertipu dalam satu strategi penipuan yang sungguh luar biasa.

OK! Kami akan bongkarkan kisah hidup Frank Abagnale dalam bentuk ringkas, jadi sekiranya anda belum menonton filem terbitan tahun 2002 itu - anda teruslah ke lompat ke segmen seterusnya.

Filem ini menceritakan hidup Frank Abagnale sejak dari zaman remaja yang berdepan masalah, selepas dia menyamar sebagai seorang guru ganti di sekolah yang baru dia hadiri. Bermula daripada penipuan itu, Abagnale terus gemar menukar identitinya setiap kali dia ingin menjalankan kerja jahatnya.

Bagi mendapatkan pendapatan tetap serta menjana hidup mewah, Abagnale menyamar sebagai juruterbang, peguam dan doktor untuk mendapatkan pendapatan tetap melalui cek. Dia turut mempelajari kaedah pemalsuan cek, menggunakan cek-cek yang diterimanya sebagai sumber salinan utama.

Selepas beberapa kali hampir tertangkap, langkah Abagnale akhirnya tamat selepas ditahan pihak berkuasa.

Apa yang berlaku selepas itu sangat menarik; ekoran kemahirannya memalsukan cek, pihak FBI akhirnya memilih untuk melantik Abagnale sebagai seorang konsultan dalam bidang tersebut. Dia bersetuju untuk menerima tawaran FBI bekerja sebagai konsultan keselamatan.

Daripada jawatan tersebut, Abagnale mula giat bergerak sebagai penasihat keselamatan firma dan agensi  sehinggakan mempunyai firma sendiri dinamakan Abagnale & Associates.

Filem itu tamat dengan penamat gembira, memberitahu kita hidup Abagnale telah 100% berubah tidak lagi terlibat dengan penipuan - lebih gembira bekerja mencari rezeki halal sebagai pakar penipuan dan pemalsuan sistem keselamatan bank.

Bermacam jenis dakwaan yang diceritakan Frank Abagnale ini amat mempesonakan sesiapa saja yang mendengar atau menontonnya.

Sukar untuk kita percaya bagaimana seorang remaja mampu menyamar sebagai doktor dan juruterbang, cekap memalsukan cek dan dalam masa yang sama bijak mempedayakan agensi FBI yang memburunya.

Inilah yang menjadi persoalan penulis Alan C. Logan, seorang penulis dalam bidang sejarah sains dan perubatan dari Ireland Utara. Bagi Logan, semua dakwaan yang dibuat Abagnale tak masuk akal.

Sangkaan ini muncul sejak kali pertama dia menonton filem tersebut yang didakwa Abagnale sendiri 'hampir menyamai apa yang berlaku sama seperti dunia nyata'. Bagi Logan, terlalu banyak perkara tidak logik dipaparkan tetapi Logan tidak sempat memeriksa sangkaan itu dengan lebih lanjut.

Hanya sekitar tahun 2020, semasa dia melakukan penyelidikan berkenaan seorang penipu bernama Robert Vernon Spears untuk dijadikan penulisan, dia kembali teringat tentang kisah Abagnale.

Logan mula menjalankan penyelidikan berkaitan semua kisah yang dikatakan berlaku, berdasarkan kepada artikel akhbar, rekod mahkamah dan semua rekod polis melibatkan Abagnale.

Abagnale mengakui sepanjang berusia 16 hingga lebih 20 tahun, dia menjalankan operasi menyamar dan menipu sebagai juruterbang Pan American Airlines, doktor di Geogia, profesor di Brigham Young University dan peguam di pejabat pendakwa raya Louisiana.

Dalam tempoh tersebut, dia turut mengaku lulus cemerlang ujian guaman yang wajib dijalani semua peguam serta berjaya memalsukan cek lebih $2 juta ringgit yang ditunaikan di 26 buah negara.

Penemuan Logan menunjukkan semua itu dusta. Memang Abagnale menyamar sebagai juruterbang, tetapi dia menyamar untuk mengganggu seorang peramugari bernama Paula Parks. Walaupun sudah diberikan amaran, obsesi Abagnale membuatkan dia seringkali muncul di rumah keluarga Paula mengaku dia adalah kenalan gadis tersebut dan bekerja bersama-sama wanita tersebut.

Ibu bapa Paula yang mudah percaya, mula mesra dengan mulut manis Abagnale sehinggakan membenarkan Abagnale tinggal di rumah mereka walaupun Paula sendiri kurang senang dengan tindakan itu.

Kononnya sedang bercuti dari kerja, Abagnale terus menetap di rumah keluarga itu untuk satu tempoh, menyertai program-program komuniti yang dianjurkan di sana.

Dalam masa yang sama, Abagnale mula mencuri wang daripada keluarga yang menerimanya sebagai keluarga angkat.

Selepas ditangkap kerana mencuri sekeping cek kosong milik ibu bapa Paula yang digunakan untuk menebus $1200 duit pasangan yang menerimanya itu, Abagnale dipenjarakan sebelum dibenarkan bebas dengan jaminan parol.

Dia kembali dipenjara atas kesalahan mencuri tidak lama selepas dibebaskan.

Berdasarkan siasatan yang dijalankan Logan, itu sajalah yang berlaku sebelum Abagnale dibebaskan sekali lagi dengan jaminan parol. Tidak ada penipuan-penipuan hebat yang dilakukan oleh Abagnale seperti yang didakwa.

Idea untuk memperhebatkan penipuannya terdetik semasa Abagnale ditemubual pegawai penjara yang bertanggungjawab meluluskan parolnya.

Dalam sesi penilaian itu, Abagnale mula menokok tambah tentang apa yang berlaku selepas pegawai itu meminta Abagnale menceritakan kisah hidupnya, agar dapat dinilai adakah layak atau tidak dia dibebaskan.

Kisahnya hidupnya yang sengaja ditokok tambah malangnya diterima pegawai terbabit dan permohonan Abagnale berjaya.

Kisah perjalanan penipuan Abagnale bermula selepas pegawai penjara itu yang teruja mendengar kisah Abagnale, melantik Abagnale untuk menjadi jurucakap pihak penjara bagi memberi kesedaran kepada anak muda dan banduan lain.

Abagnale muncul sebagai jurucakap dalam banyak program kelolaan pihak penjara dan dalam masa yang sama, kisah keinsafannya semakin lama semakin banyak tokok tambah sehingga jadi seperti apa yang dipapar dalam filem.

Abagnale mula terkenal di seluruh negara selepas diberikan peluang menjadi salah seorang peserta dalam rancangan To Tell the Truth, di mana kisah hidup Abagnale diceritakan sebagai tema utama episod tersebut, disiarkan tahun 1977.

Kisah penuh tokok tambah dipercayai benar-benar realiti selepas Abagnale didedahkan sebagai individu sebenar riwayat hidupnya yang dijadikan tema dalam episod tersebut.

Cerita mengagumkan itu mula tular di kalangan peminat rancangan televisyen yang kagum dengan kecerdikan Abagnale memanipulasi situasi yang didepaninya.

Walaupun ada usaha untuk menyelidik kesahihan kisah yang diceritakan Abagnale oleh beberapa orang wartawan, malangnya bintang Abagnale sebagai seorang bekas banduan yang telah insaf tetapi mempunyai kemahiran dalam bidang sekuriti yang cukup mengagumkan mula diterima sebagai fakta dan kebenaran.

Banyak semak silang yang dilakukan wartawan melibatkan insiden yang didakwa berlaku oleh Abagnale, tidak menemui sebarang petunjuk yang mampu membuktikan penglibatan Abagnale di dalamnya.

Pada era tersebut, kebanyakan akhbat yang melaporkan berkenaan penipuan Abagnale diedarkan untuk edaran dalam negeri itu saja.

Menurut Logan berdasarkan laporan media yang telah berjaya dikumpulkan - usaha untuk mendedahkan tentang penipuan Abagnale oleh media pada penghujung dekad 1970-an gagal, kerana skop liputannya kecil sahaja berbanding populariti Abagnale yang ketika itu sudah dikenali diperingkat nasional kemahsyurannya.

Begitulah ringkasan pendedahan yang dibuat Alan C. Logan hasil semua siasatannya menggunakan rekod-rekod awam.

Jika dakwaan beliau benar, ini mungkin akan membuktikan kepada kita semua bahawa apa saja yang dipaparkan dalam filem serta memoir yang diberi judul 'Catch Me If You Can' adalah rekasaya semata-mata, hasil fantasi seorang lelaki yang mahu menggunakan fantasi itu untuk mempopularkan dirinya.

Ketika ini masyarakat dunia menyanjung kebolehan Frank Abagnale Jr. sebagai seorang legenda dalam penipuan, licik serta dipuji kerana kemahirannya.

Hasil siasatan Logan menunjukkan apa yang didakwa berlaku oleh Abagnale, tidak berlaku seperti yang diceritakan.

Namun fantasi itu membolehkan Abagnale membina empayarnya sendiri sehingga menjadi individu penting dalam organisasi berprestij di Amerika Syarikat.

Apa yang ditemui Logan berkemungkinan besar akan menutup terus mitos yang sering dijaja Frank Abagnale sebagai hidupnya...atau mungkin juga meningkatkan lagi legenda penipuannya sebagai seorang yang pembohongannya hidup bukan saja sebagai sebuah buku, malahan filem yang memenangi banyak anugerah dan positif penerimaannya.


Pasukan Robotik Afghanistan Merayu Untuk Berhijrah Ke Kanada

Baru-baru ini, dunia digemparkan dengan berita mengenai kumpulan Taliban yang melakukan rampasan kuasa di Afghanistan. Kejadian itu berlaku kira-kira dua minggu sebelum Amerika Syarikat melengkapkan pengunduran tenteranya setelah dua dekad berperang di negara itu.

Kumpulan pemberontak itu menyerang seluruh negara dan merampas semula semua bandar utama hanya dalam beberapa hari. Pihak tentera Afghanistan yang dilatih dan dilengkapi senjata Amerika pula menyerah kalah dan tidak menentang rampasan kuasa itu.

Kebanyakan rakyat Afghanistan kini berada dalam keadaan cemas dengan keadaan terkini negara mereka. Ketika Taliban memerintah negara itu pada 1996-2001, Afghanistan terjerumus dalam kancah perang saudara dan perebutan kuasa antara panglima perang.

Malah, kaum wanita juga tidak dibenarkan keluar rumah atau menghadiri persekolahan. Kali ini, Taliban berjanji akan melakukan perubahan dan memberikan kelonggaran yang sepatutnya tetapi rakyat masih ragu-ragu dengan janji itu. Sebahagian memilih untuk berhijrah keluar daripada negara itu.

Bagi Pasukan Robotik Kebangsaan Afghanistan yang kesemuanya dianggotai oleh wanita, mereka juga berhadapan dengan nasib yang tidak menentu di bawah pemerintahan baru Taliban.

Pasukan yang dinamakan sebagai "Afghan Dreamers" ini khuatir mereka tidak lagi dapat meneruskan minat dan terpaksa melupakan segala pencapaian yang diperolehi.

Pada tahun 2017, Afghan Dreamers pernah menjadi tajuk berita antarabangsa apabila permohonan visa mereka ditolak Amerika Syarikat untuk menghadiri pertandingan FIRST Global Challenge di Washington.

Namun, ciptaan mereka dibenarkan bertanding dan pasukan itu hanya mampu melihat melalui Skype sahaja. Apa yang menakjubkan, ciptaan mereka berjaya memenangi tempat kedua bagi kategori Pencapaian Berani.

Selepas menjadi tular, bekas presiden Donald Trump telah campur tangan dan pasukan Afghan Dreamers berjaya mendapatkan visa untuk menerima hadiah di Amerika Syarikat.

Selepas kejayaan itu, mereka menghasilkan pelbagai lagi ciptaan unik termasuklah alat ventilator kos rendah yang boleh dioperasi menggunakan tangan untuk kegunaan pesakit COVID-19. Mereka hanya menggunakan bahagian dan perkakasan terbuang daripada kereta Toyota Corolla lama.

Wanita-wanita muda ini mempunyai masa hadapan yang cerah tetapi setelah rampasan kuasa oleh Taliban, mereka kini dalam "ketakutan". Mereka kini merayu kepada kerajaan Kanada dan perdana menterinya, Justin Trudeau, untuk membenarkan mereka berhijrah ke negara itu.

Pasukan Afghan Dreamers pernah bertemu dengan Trudeau ketika mereka memenangi satu lagi pertandingan robotik pada tahun 2018. Mereka percaya bahawa Kanada merupakan tempat yang sesuai untuk mengejar cita-cita mereka.

Pasukan itu hanya mahu meneruskan pelajaran di tempat yang selamat. Walaupun kebanyakan ahli pasukan itu lahir setelah Taliban kalah kepada tentera Amerika pada 2001, mereka tahu apakah nasib yang bakal menimpa gadis remaja seperti mereka.

Menurut peguam hak asasi manusia, Kimberley Motley, sejak seminggu yang lalu banyak kejadian di mana tentera Taliban membawa lari gadis dari rumah keluarga mereka untuk dijadikan sebagai pengantin.

Motley telah bekerja selama 13 tahun di Afghanistan dan dia melihat sendiri bagaimana kehidupan belia di negara bergolak itu. Keadaan itu mungkin bertambah sulit di bawah pemerintahan Taliban.

Menurut Motley lagi, pemerintahan Joe Biden perlu sedar apakah implikasi daripada pengunduran tentera Amerika ke atas golongan gadis dan wanita di Afghanistan.

Motley yang mewakili Afghan Dreamers sejak tahun 2017 itu masih berhubung rapat dengan mereka sehingga kini. Dia tidak mahu mendedahkan di mana ahli pasukan Afghan Dreamers dan keluarga mereka berada atas faktor keselamatan.

Terdapat laporan bahawa beberapa orang ahli Afghan Dreamers telah berjaya melarikan diri dengan menaiki pesawat ke Qatar tetapi sebahagian besar mereka masih berada di Afghanistan.

Pasukan Afghan Dreamers mula ditubuhkan pada tahun 2017 oleh Roya Mahboob, seorang pengusaha teknologi Afghanistan yang mengetuai kumpulan Digital Citizen Fund. Kumpulan itu juga mengadakan kelas STEM (Sians, Teknologi, Kejuruteraan dan Matematik) untuk golongan pelajar wanita.

Afghan Dreamers yang pada mulanya dianggotai oleh beberapa orang pelajar sahaja kini mempunyai lebih daripada 20 orang ahli.

Pada Forum Kebebasan Oslo yang berlangsung pada 2018, ketua pasukan Afghan Dreamers iaitu Fatemah Qaderyan pernah memberikan ucapan yang dianggap ironik pada hari ini.

Fatemah turut menambah, mereka mengejar impian kerana mahu membina masa hadapan yang lebih baik untuk negara. Namun, keadaan Afghanistan kini masih lagi samar buat pasukan robotik itu.


Sekolah Paling Terpencil di UK Tawar Gaji Lumayan Untuk Ajar 3 Murid

Bagi seorang guru, mengajar di sekolah yang terletak di kawasan pendalaman atau terpencil mempunyai cabarannya yang tersendiri. Sekolah seperti ini biasanya mempunyai kemudahan yang agak terhad seperti kelengkapan belajar, akses internet dan banyak lagi.

Demi menggalas tanggungjawab yang diamanahkan, guru-guru di kawasan pendalaman terpaksa berhadapan dengan masalah tambahan seperti gangguan elektrik, bekalan air bersih dan tinggal berjauhan dengan keluarga.

Sebenarnya, agak sukar mendapatkan guru yang sanggup mengajar di kawasan pendalaman atau terpencil ini. Jika diberi pilihan, mereka tentu memilih untuk mengajar di kawasan bandar atau pinggir bandar. Keadaan yang sama juga berlaku di sebuah sekolah di UK.

Sekolah rendah yang paling terpencil di United Kingdom iaitu Sekolah Rendah Fair Isle kini sedang mencari individu yang layak untuk mengisi kekosongan sebagai seorang guru merangkap Guru Besar.

Sekolah rendah itu membuka tawaran kepada sesiapa sahaja yang berminat, hanya untuk mengajar tiga orang murid sahaja ketika ini dengan bantuan dua orang guru sokongan.

Fair Isle merupakan sebuah pulau yang terpencil di Scotland. Ia terletak diantara Pulau Orkney dan Pulau Shetland. Perjalanan dari Pulau Shetland ke Fair Isle memakan masa selama dua jam setengah dengan menaiki feri atau 25 minit jika menggunakan pesawat.

Dengan keluasan hanya 4.8 km persegi, Fair Isle terkenal dengan keindahan semula jadi dan populasi burung-burung laut. Dianggarkan sekitar kira-kira 10,000 ekor burung Puffin menjadikan Fair Isle sebagai habitat mereka.

Jumlah itu jauh lebih besar berbanding populasi manusia yang hanya seramai 60 orang penduduk sahaja. Pulau ini sering menjadi tumpuan pengunjung setiap tahun. Mereka datang untuk melihat spesies burung unik, mempelajari teknik mengait pakaian dan kraf tangan Fair Isle yang terkenal.

Berdasarkan iklan jawatan kosong sekolah rendah itu, mereka memerlukan seorang guru sepenuh masa dengan jawatan tetap. Guru itu perlu bekerja selama 7 jam sehari, lima hari dalam seminggu.

Bagi calon yang berjaya dipilih, mereka akan dibayar gaji sebanyak RM 27,591 (£ 4,732) sebulan atau RM 331,110 (£ 56,787) dalam setahun. Mereka juga akan menerima imbuhan sebanyak RM 13,206 (£ 2,265) setahun di bawah Elaun Kepulauan Jauh yang disediakan oleh kerajaan Scotland.

Secara puratanya, seorang guru sekolah rendah di UK menerima gaji sebanyak RM 13,404 (£ 2299) sebulan atau RM 160,911 (£ 27,597) dalam setahun. Ini bermakna, Sekolah Randah Fair Isle menawarkan gaji sebanyak dua kali ganda berbanding guru-guru sekolah rendah lain di UK.

Selain mempunyai kelayakan yang dinyatakan, sekolah itu juga mencari seorang calon yang memiliki sikap mahu menerima cabaran, mempunyai visi, inisiatif, kemahiran komunikasi dan disiplin diri.

Pegawai Peningkatan Kualiti Fair Isle iaitu Robin Calder berkata bahawa tawaran ini adalah peluang yang baik bagi calon guru untuk menyertai komuniti di Fair Isle dan memacu sekolah itu supaya lebih maju.

Pulau itu hanya mempunyai sekolah rendah sahaja. Apabila pelajar tamat sekolah rendah, mereka akan dihantar ke sekolah berasrama yang terletak di Pulau Shetland.

Bagi calon yang terpilih untuk sesi temuduga, Sekolah Rendah Fair Isle akan menanggung semua perbelanjaan mereka seperti pengangkutan dan penginapan.

Bagi calon yang diterima pula, pihak sekolah akan menawarkan pakej penempatan semula seperti kos berpindah, pengangkutan dan kediaman.

Calon yang berjaya juga perlu membuat semakan latar belakang terlebih di bawah Skim PVG (Protecting Vulnerable Group) sebelum diberikan kontrak rasmi. Skim PVG ini akan sentiasa memeriksa kesesuaian seseorang itu untuk bekerja dengan kanak-kanak dan tiada rekod jenayah.

Menurut Ketua Persatuan Ibu Bapa dan Guru Sekolah Rendah Fair Isle, Susannah Parnaby, calon yang diterima juga mempunyai banyak peluang untuk melakukan pendidikan kreatif.

Murid-murid di Fair Isle bukan sahaja berminat dalam akademik tetapi juga sering terlibat dengan aktiviti berkebun, mempelajari alam semula jadi, muzik kebudayaan, mengait pakaian dan seni kraf tangan.

Menurut Susannah lagi, Fair Isle adalah tempat yang bagus untuk didiami dan mempunyai komuniti setempat yang sangat rapat dan saling menyokong antara satu sama lain.

Pulau yang dimiliki oleh National Trust for Scotland (NTS) ini bukan sahaja sering dilawati pengunjung tetapi ia juga menjadi pilihan orang luar untuk berpindah dan tinggal di situ.

Namun, bukan mudah untuk menjadi penduduk tetap di Fair Isle. Anda tidak boleh membina rumah di Fair Isle memandangkan ia milik NTS.

Apabila pemohonan dibuka, NTS menerima hampir 1,000 permohonan untuk tinggal di pulau itu tetapi mereka hanya akan meluluskan satu atau dua permohonan sahaja.

Pemohon yang layak hanya perlu membayar sewa rumah yang disedakan oleh NTS sebanyak £ 300 setahun.


7 Misteri Lautan Yang Belum Dapat Dirungkai

Sejak kebelakangan, kita banyak dihidangkan dengan berita-berita eksplorasi manusia ke angkasa lepas, planet Marikh, Matahari, bulan dan seumpamanya. Namun, jarang sekali eksplorasi ke laut dalam dilakukan.

Antara penemuan paling menarik mengenai eksplorasi manusia di lautan adalah penemuan Challenger Deep di Mariana Tench yang terletak di Lautan Pasifik. Setakat ini, kawasan ini dipercayai kawasan paling dalam di lautan dengan kedalamannya mencecah 10994 meter!

Walau bagaimanapun, kerana pelbagai faktor seperti suhu dan tekanan yang melampau, maka penerokaan ke sini sangatlah mencabar. Jika berminat, boleh baca artikel mengenai Challenger Deep yang pernah kami tulis satu ketika dahulu. Kali ini kami ingin kongsikan pula 7 misteri lautan yang belum dapat dirungkai manusia.

Bioluminescence telah menarik minat para saintis sejak sekian lama. Bagi yang tidak tahu, ianya merujuk untuk haiwan yang 'bercahaya' dan fenomena bioluminescence  ini dipercayai sudah ditemui sejak zaman Rom Kuno dan Yunani.

Malah, Aristoteles pernah mengkaji fenomena ini secara terperinci dan merupakan individu yang pertama membuat teori dengan betul bahawa haiwan ini tidak menggunakan haba untuk menghasilkan cahaya. Sejak itu, saintis mendokumentasikan banyak haiwan baik di darat maupun di bawah air yang memiliki kemampuan ini, masing-masing menghasilkan cahaya dengan cara yang unik.

Walaupun ianya mudah difahami untuk haiwan darat, fenomena ini jauh lebih meluas dan kompleks di lautan terutama di laut dalam. Menurut sebuah kajian, sekitar 76% dari semua haiwan laut memiliki kemampuan ini, walaupun kita tidak tahu bagaimana kebanyakannya menggunakannya.

Kawasan lautan di bawah Antartika adalah wilayah yang luas yang terletak di bawah ais yang berkeluasan hampir 5.3 juta batu persegi dan suhu di bawah sifar secara konsisten. Oleh kerana keadaan yang ekstrim ini, saintis sukar membuat kajian apa yang ada dibawah kawasan tersebut, sehinggalah baru-baru ini.

Semasa penggalian eksplorasi oleh kumpulan British Antarctic Survey, mereka menjumpai pelbagai hidupan di bawah ini dan ianya juga cukup misteri. Mereka menjumpai pelbagai spesies organisma  yang memerlukan aliran sumber makanan yang konsisten dari atas dan cahaya matahari untuk terus hidup.

Para penyelidik tidak tahu bagaimana dan mengapa mereka tinggal di bawah sana atau bagaimana mereka mendapatkan sumber makanan dan cahaya matahari jika berada lautan yang terlindung dengan ais. Lebih-lebih lagi, banyak spesies yang ditemui semasa tinjauan ini tidak pernah dilihat sebelum ini.

Obor-obor adalah salah satu spesies haiwan yang paling banyak terdapat di lautan kita dengan lebih dari 200 sub spesies masing-masing dengan ciri dan penyesuaian yang tersendiri berdasarkan habitatnya. Beberapa spesies obor-obor juga cukup berbisa, walaupun fizikalnya sering berwarna meriah.

Namun, satu spesies obor-obor memiliki kemampuan yang tidak ditemukan dalam jenis kehidupan lain, termasuklah obor-obor lain. Turritopsis dohrnii, spesies obor-obor yang awalnya terdapat di perairan Caribbean dan Mediterranean yang lebih panas, adalah satu-satunya organisma yang diketahui yang dapat mengembalikan sel-selnya kembali ke peringkat kelahiran mereka.

Proses ini berlaku secara tidak disengajakan dan hanya terjadi ketika krisis teruk, seperti kelaparan atau kecederaan yang teruk. Selnya nampaknya dapat memperbaiki sendiri sepenuhnya dan bahkan membalikkan prosesnya.

Cenotes adalah sejenis telaga semula jadi yang saling berkaitan yang terdapat di seluruh semenanjung Yucatan di Mexico. Selain dianggap suci oleh orang Maya, ia adalah salah satu formasi semula jadi yang paling misteri yang kita ketahui.

Selain daripada semua artifak era Mayan yang terkubur di kedalamannya, cenotes itu sendiri membentuk rangkaian gua yang luas yang masih belum diterokai dengan  sepenuhnya. Pada masa ini, terdapat hampir 6,000 cenotes yang didokumentasikan di seluruh semenanjung Yucatan setakat yang diketahui saintis.

Penyelam gua percaya bahawa terdapat lebih banyak lubang sinki ini yang dapat dijumpai di seluruh wilayah ini bersama dengan ekosistem dan bentuk kehidupan yang sama sekali baru yang belum pernah kita lihat sebelumnya.

Walaupun sebahagian besar dari kita tidak pernah melihat dasar lautan kita, kita mungkin membayangkannya sebagai permukaan yang rata seperti lantai berbatu seperti di pantai. Namun, apabila anda berenang cukup jauh anda akan tahu bahawa dasar lautan tidak rata dan tidak mempunyai permukaan yang seragam.

Seperti permukaan daratan, permukaan lautan juga terdiri daripada pelbagai permukaan, batu, gaung yang dalam, gunung berapi bawah laut dan pelbagai lagi yang mungkin tidak dapat kita bayangkan. Ia juga merupakan bahagian lautan yang belum diterokai sepenuhnya kerana manusia hanya dapat memetakan sekitar 15% dasar laut.

Proses pemetaan  ini dilakukan dengan teknik berasaskan sonar yang disebut multibeam bathymetry dan banyak kapal moden dilengkapi dengan multibeam bathymeter moden untuk memetakan lautan. Namun, kebanyakan kapal komersial hanya menggunakan laluan laut yang ditentukan, menyebabkan sebahagian besar dasar laut tidak dipetakan.

Paus biru bukan hanya haiwan terbesar di Bumi hari ini, mereka juga merupakan haiwan terbesar yang pernah hidup. Ikan ini terkenal dengan lagu yang dihasilkan mereka kerana setiap ikan paus biru mampu menghasilkan frekuensi unik untuk berkomunikasi.

Walaupun spesies paus lain mempunyai kemampuan ini, gelombang lagu-lagu paus biru terkenal dengan variasi dan gaya yang unik. Walau bagaimanapun, apa yang tidak kita ketahui adalah bagaimana dan apa tujuan mereka menggunakannya. Ahli biologi laut telah cuba menafsirkan lagu yang dihasilkan oleh ikan paus biru namun kita hanya dapat meneka maksudnya.

Selain itu, lagu-lagu yang dihasilkan ikan ini didapati semakin "deep" semakin setiap tahun. Paus biru secara konsisten mengubah frekuensi nada mereka turun sejak sekurang-kurangnya tahun 1960-an, ketika pertama kali ianya mula dirakamkan dan para saintis masih tidak dapat merungkaikan perubahan ini.

Laut dalam adalah lapisan laut paling bawah, kira-kira bermula pada kedalaman sekitar satu batu hingga ke dasar laut. Ini adalah salah satu tempat paling ekstrim dan sukar diakses di Bumi tanpa cahaya sama sekali, suhu sangat rendah dan tahap tekanan yang sangat kuat yang menyebabkan kebanyakan haiwan tidak mampu hidup.

Kerana keadaan yang melampau ini, para saintis dahulunya menganggap bahawa hidupan akan jarang ditemui di bahagian terdalam lautan kita. Namun, sejak saintis mula menerokainya, mereka dapati bahawa kehidupan di laut dalam tidak hanya lebih unik daripada yang kita sangka, tetapi juga lebih banyak diversiti daripada banyak ekosistem yang terdapat di darat.

Ini adalah misteri sepenuhnya bagi sains, kerana menurut semua teori evolusi, laut dalam seharusnya tidak sesuai untuk pemilihan semula jadi dan pengembangan pelbagai sifat evolusi. Lebih-lebih lagi, kita tidak tahu apa-apa mengenai jenis haiwan dan makhluk lain yang tinggal di dalam sana atau bagaimana mereka berinteraksi antara satu sama lain.


Biodata Ringkas Datuk Seri Ismail Sabri bin Yaakob - Perdana Menteri Malaysia Ke-9

Selepas perletakan jawatan Tan Sri Muhyiddin Yassin sebagai Perdana Menteri Malaysia ke-8 di ketika negara kita masih bergelut dengan pandemik COVID-19, teka-teki siapa yang bakal menggalas tugas sebagai peneraju negara masih telah terjawab.

Beberapa nama ahli parlimen menjadi bualan masyarakat dan sesetengahnya mendapat sokongan yang agak kuat dari banyak pihak, namun setelah mendapat majoriti, Datuk Seri Ismail Sabri bin Yaakob dilantik sebagai Perdana Menteri Malaysia ke-9.

Dengan itu, iluminasi.com kongsikan biodata ringkas Datuk Seri Ismail Sabri bin Yaakob.

Dilahirkan di Temerloh, Pahang pada 18 Januari 1960, Datuk Seri Ismail Sabri mula bersekolah di Sekolah Kebangsaan Bangau pada tahun 1967.

Beliau kemudiannya menyambungkan pengajian di Sekolah Menengah Air Putih di Kuantan pada tahun 1973, Sekolah Menengah Teknik Kuantan pada tahun 1976 dan pengajian Tingkatan Enam di Jaya Akademik.

Datuk Seri Ismail Sabri melanjutkan pengajian di Universiti Malaya dalam bidang undang-undang di mana tajuk bagi tesis Ijazah Sarjana Muda Undang-Undang (LLB) beliau adalah "Layanan terhadap tahanan politik di Malaysia".

Memulakan kerjaya sebagai seorang peguam pada tahun 1985 di usia 25 tahun, Datuk Seri Ismail Sabri kemudiannya dilantik sebagai Ahli Majlis Daerah Temerloh pada tahun 1987 dan Ahli Majlis Perbandaran Temerloh pada tahun 1996.

Pada tahun 1995, beliau dilantik sebagai Setiausaha Politik kepada Menteri Kebudayaan, Kesenian dan Pelancongan, Datuk Sabbaruddin Chik.

Beliau juga dilantik sebagai Ahli Lembaga Pengarah Lembaga Tenggara Pahang (DARA) pada tahun 1995 dan Ahli Lembaga Promosi Pelancongan Malaysia pada tahun yang sama.

Sebelum memasuki Parlimen pada tahun 2004, Datuk Seri Ismail Sabri berkhidmat sebagai Pengerusi Kompleks Sukan Negara.

Pada tahun 1987, Datuk Seri Ismail Sabri dilantik sebagai Ahli Jawatankuasa UMNO Bahagian Temerloh. Setahun kemudian, beliau dilantik sebagai Ketua Penerangan UMNO Bahagian Temerloh.

Melihat kredibiliti yang dimilik, beliau dinaikkan pangkat menjadi Ketua Pergerakan Pemuda Bahagian pada tahun 1993, TImbalan Ketua Bahagian pada tahun 2001 dan akhirnya menjadi Ketua Bahagian UMNO Temerloh pada tahun 2004 di usia 44 tahun.

Datuk Seri Ismail Sabri terpilih ke Parlimen pada pilihan raya 2004, menjadi ahli parlimen pertama untuk kerusi baharu iaitu Bera.

Pada pilihan raya tahun 2008, beliau sekali lagi dipilih dan dilantik sebagai dalam Kabinet Perdana Menteri Tun Abdullah bin Ahmad Badawi sebagai Menteri Belia dan Sukan (2008-2009).

Di bawah kepimpinan Perdana Menteri baharu iaitu Datuk Seri Najib Razak pada April 2009, Datuk Seri Ismail Sabri dilantik menjadi Menteri Perdagangan Dalam Negeri, Koperasi dan Kepenggunaan (2009-2013).

Selepas pilihan raya umum 2013 di mana beliau mengekalkan kerusi parlimen, Datuk Seri Ismail Sabri dilantik sebagai Menteri Pertanian dan Industri Asas Tani (2013-2015) dan kemudiannya berkhidmat sebagai Menteri Pembangunan Luar Bandar dan Wilayah Persekutuan (2015-2018).

Pada Mac 2020, beliau sekali lagi dilantik sebagai Menteri Kanan Malaysia (kluster keselamatan) dan Menteri Pertahanan oleh Perdana Menteri Malaysia ke-8, Tan Sri Muhyiddin Yassin.

Pada Julai 2021, Datuk Seri Ismail Sabri dilantik sebagai Timbalan Perdana Menteri Malaysia oleh Perdana Menteri Muhyiddin Yassin sambil mengekalkan jawatan penting sebagai Menteri Pertahanan.

Datuk Seri Hishammuddin Hussein menggantikan beliau sebagai Menteri Kanan Malaysia (kluster keselamatan).

Pengunduran Tan Sri Dato' Haji Mahiaddin bin Md. Yasin sebagai Perdana Menteri Malaysia pada 16 Ogos 2021 menyebabkan kabinet juga dibubarkan.

Dengan berkhidmat selama 40 hari, Datuk Seri Ismail Sabri merupakan Timbalan Perdana Menteri Malaysia paling singkat dalam sejarah negara.


Kenapa Velodrom Basikal Bentuknya Sangat Curam dan Melengkung?

Sesuatu yang membezakan sukan lumba basikal dalam velodrom dengan sukan perlumbaan lain adalah permukaan litarnya yang tidak rata, sama seperti seperti trek perlumbaan kereta NASCAR yang turut mempunyai rekaan litar hampir sama.

Velodrom biasanya mempunyai tahap kecuraman yang agak menakutkan di beberapa bahagian selekoh, selain bahagian mendatar yang lebih landai.

Tahap kecuraman velodrom berbeza-beza mengikut spesifikasinya - membolehkan sesetengah velodrom bersifat lebih condong, memberi lebih cabaran kepada pelumba. Ada juga velodrom yang bersifat rata dibina, tetapi untuk perlumbaan profesional - bentuk ini tidak diterima.

Pernahkah anda terfikir kenapa velodrom berbasikal direka agar landasannya curam dan melengkung pada beberapa bahagian?

Setiap velodrom yang dibina mempunyai perbezaan spesifikasi di antara satu sama lain bergantung kepada beberapa faktor.

Faktor yang menjadi peranan utama menentukan kecuraman sesuatu litar dalam velodrom adalah kelebaran trek itu sendiri, di mana saiz lebar litar biasanya menentukan tahap kecuraman yang akan digunakan.

Sebuah litar velodrom bertaraf Olimpik haruslah mempunyai jarak 250 meter satu pusingan, dengan kelebaran di antara 7m ke 8m maksima, radius putaran selekoh 19 ke 25 meter dan perlu dipastikan selamat untuk kelajuan pemanduan 85km/j ke 110km/j.

Semua trek velodrom mempunyai beberapa bahagian selekoh yang berbeza tahap kecuramannya, dengan bahagian paling curam terletak di dua bahagian selekoh besar di mana atlet perlu berpusing dinamakan sebagai 'bank'.

Tahap kecuraman di sini mengikut standard antarabangsa bagi trek kejohanan bermula daripada 36 darjah sehinggalah maksima 45 darjah. Ada juga litar yang mempunyai kecuraman 50 darjah, tetapi standard untuk perlumbaan hanya membenarkan maksima 45 darjah.

Jika anda berdiri di atas trek tersebut, pasti sukar untuk anda mengekalkan kestabilan anda kerana titik graviti kita tidak lagi stabil. Tetapi bagi pelumba, kecuraman itu perlu diwujudkan untuk membantu kestabilan bergerak mereka bergerak pada kelajuan tinggi.

Bayangkan pelumba berlumba di velodrom di atas permukaan trek yang rata mula menghampiri bahagian selekoh, dengan kelajuan sekitar 60km/j.

Apabila tiba di selekoh, semua pelumba yang memilih untuk mengekalkan kelajuan tersebut pasti akan tercampak keluar daripada trek ketika cuba membelok, kerana permukaan rata akan mengehadkan kelajuan yang boleh mereka capai kepada sekitar 45km/j - sebelum pelumba itu hilang kawalan ke atas basikal.

Untuk membolehkan pelumba mengekalkan kelajuan sepanjang perlumbaan berjalan, trek di velodrom di bina curam kerana hanya dengan kewujudan sudut kecuraman yang tinggi akan membolehkan kedua-dua tayar basikal terus melekat di permukaan, tanpa perlu pelumba banyak menyengetkan badan untuk membelok; berbeza dengan trek rata.

Apabila trek itu curam, daya yang terhasil akan melawan tahap kecondongan tubuh seorang pelumba seterusnya mengekalkan kedudukan basikal untuk terus berada pada kedudukan tegak.

Gabungan tahap kecondongan trek serta kecondongan badan pelumba menghasilkan daya yang dikenali sebagai sentripetal yang menstabilkan basikal, mengekalkan kelajuan serta membolehkan pelumba terus berlumba dengan selamat pada kelajuan tinggi.

Daya sentripetal yang terhasil juga membantu pelumba mengawal hala tuju basikalnya tanpa terbabas, membantu pelumba secara semulajadi melawan daya graviti yang sepatutnya menariknya tumbang.

Dalam erti kata lain, tahap kecondongan velodrom perlu ada bagi memastikan pelumba tidak perlu memperlahankan basikal - kerana basikal trek tidak ada sistem brek.

Bagi kaki basikal khasnya basikal jalanan, anda sudah tentulah gemar berbicara tentang gear, pedal, set, derailleurs dan sebagainya.

Basikal trek pula jauh lebih mudah perbincangannya kerana basikal trek adalah versi basikal paling ringkas dari segi mekanikal disebabkan tujuannya dibangunkan hanyalah untuk bergerak laju; tidak ada peralatan seperti gear dan brek akan dipasangkan.

Cara tunggannya juga berbeza. Nak laju? Kayuh. Nak lebih laju? Kayuh lebih laju. Nak perlahan? Perlahankan kayuhan sehinggalah basikal berhenti - bukan menghentikan kayuhan.

Menunggang sebuah basikal trek semasa perlumbaan memerlukan penunggangnya tidak berhenti mengayuh walau sekali pun kerana tayar basikal trek tidak akan berpusing sekiranya kayuhan dihentikan.

Ini disebabkan sistem basikal trek yang ringkas dengan tujuan untuk meminimakan berat, tidak akan dipasangkan roda bebas (freewheel) dalam kerangkanya seperti basikal-basikal biasa lain.

Apabila tiada kayuhan dibuat, roda akan berhenti berpusing dengan sendirinya. Ini berbeza dengan basikal biasa yang membolehkan roda berpusing walaupun kita dah berhenti mengayuh atau 'coasting.'

Oleh sebab itulah litar terbaik untuk perlumbaan basikal adalah litar yang membolehkan penunggang tidak perlu memperlahankan kelajuannya walau sekalipun ketika membelok semasa perlumbaan.

Faktor-faktor inilah yang menyebabkan trek velodrom perlu dibina dengan tahap kecuraman yang agak menakutkan sekiranya kita berdiri di atas trek.

Landasan curam membolehkan kelajuan dikekalkan pada tahap tinggi dan dalam masa yang sama, memudahkan penunggang membelok tanpa ada yang 'tergolek dog' hanya disebabkan cuba mengambil selekoh pada kelajuan pantas - kerana kaki mereka tidak boleh berhenti mengayuh.


Sejarah Ringkas Konflik Perang Di Afghanistan Sejak Tahun 2001

Selepas 20 tahun berperang, kuasa-kuasa asing menarik diri dari Afghanistan berikutan kesepakatan antara Amerika Syarikat dan militan Taliban yang diusir daripada berkuasa pada tahun 2001.

Konflik tersebut telah mengorbankan puluhan ribu nyawa dan menyebabkan berjuta-juta orang menjadi pelarian.

Taliban telah berjanji untuk tidak membiarkan Afghanistan menjadi pangkalan pengganas yang boleh mengancam Barat.

Namun bekas pemerintah negara ini mendapatkan semula wilayah dalam beberapa minggu ini dari tentera Afghan, yang kini ditinggalkan untuk melindungi kerajaan Afghanistan yang semakin rapuh.

Taliban juga berjanji untuk melakukan rundingan damai nasional, tetapi ramai yang takut bahawa perang saudara yang semakin buruk akan kekal berlarutan.

Walaupun begitu, Joe Biden yang merupakan presiden AS keempat yang mengawasi perang terpanjang melibatkan Amerika Syarikat ini telah menetapkan tarikh simbolik 11 September 2021 untuk penarikan diri sepenuhnya dari Afghanistan.

Pada tahun 2001, AS bertindak balas terhadap serangan 9/11 di New York dan Washington, di mana hampir 3,000 nyawa terbunuh. Pihak berkuasa AS menuduh bahawa kumpulan militan Islam al-Qaeda dan pemimpinnya Osama Bin Laden bertanggungjawab ke atas insiden ini.

Osama ketika itu berada di Afghanistan di bawah perlindungan Taliban yang berkuasa sejak tahun 1996.

Apabila Taliban enggan menyerahkan Osama kepada mereka, AS melakukan campur tangan secara ketenteraan dan menyingkirkan Taliban dengan serta-merta.

Malah, AS juga berjanji untuk menyokong demokrasi dan menghapuskan ancaman pengganas. Taliban berundur dan kemudiannya berkumpul semula.

NATO telah bergabung dengan AS dan pemerintah Afghanistan yang baharu mengambil alih pada tahun 2004, tetapi serangan Taliban tetap berlanjutan.

"Lonjakan ketenteraan" ketika pemerintahan presiden Barack Obama pada tahun 2009 membantu menekan Taliban tetapi ia hanya berlaku dalam tempoh yang tidak begitu lama.

Pada tahun 2014, di penghujung tahun paling berdarah sejak tahun 2001, pasukan antarabangsa NATO mengakhiri misi pertempuran mereka dengan menyerahkan tanggungjawab keselamatan kepada tentera Afghanistan.

Ini memberikan momentum kepada Taliban dan membolehkan mereka merampas lebih banyak wilayah.

Rundingan damai antara AS dan Taliban dimulakan, dengan pemerintah Afghanistan hampir langsung tidak terlibat dan persetujuan penarikan diri dilakukan pada Februari 2020 di Qatar.

Perjanjian AS-Taliban tidak menghentikan serangan Taliban, di mana mereka dikatakan mengalihkan tumpuan kepada pasukan keselamatan dan orang awam Afghanistan.

Dari insiden 9/11 hingga pertempuran sengit dan penarikan sepenuhnya pasukan pimpinan AS, berikut adalah garis masa dan peristiwa yang berlaku:

Al-Qaeda, yang dipimpin oleh Osama Bin Laden di Afghanistan, dituduh melakukan serangan keganasan terbesar yang pernah dilakukan di tanah AS.

Tuduhan itu dikatakan berlaku melibatkan 4 kapal terbang komersial dirampas.

Dua pesawat diterbangkan ke World Trade Center di New York, yang kemudiannya runtuh.

Satu lagi pesawat menghentam bangunan Pentagon di Washington, dan satu terhempas di Pennsylvania.

Gabungan pimpinan AS mengebom kemudahan Taliban dan al-Qaeda di Afghanistan. Sasaran termasuklah Kabul, Kandahar dan Jalalabad.

Taliban, yang mengambil alih kuasa selepas pendudukan Soviet selama sedekad diikuti oleh perang saudara, enggan menyerahkan Osama Bin Laden. Pertahanan udara dan armada kecil pesawat tempur mereka musnah.

Perikatan Utara, sekumpulan pemberontak anti-Taliban yang disokong oleh pasukan gabungan, memasuki Kabul ketika Taliban keluar dari Kabul.

Menjelang 13 November 2001, semua Taliban sama ada melarikan diri atau dineutralkan, membuatkan bandar-bandar lain jatuh dengan pantas.

Setelah rundingan berlanjutan di "loya jirga" atau perhimpunan agung, perlembagaan Afghanistan yang baharu ditandatangani. Perlembagaan ini membuka jalan untuk pemilihan presiden pada Oktober 2004.

Hamid Karzai, pemimpin suku Popalzai Durrani, menjadi presiden pertama di bawah perlembagaan baru. Beliau berkhidmat selama 2 penggal lima tahun sebagai presiden.

Tentera UK tiba di wilayah Helmand, kubu kuat Taliban di selatan negara itu.

Misi awal mereka adalah untuk menyokong projek-projek pembinaan semula, tetapi mereka dimasukkan ke dalam operasi pertempuran serta-merta. Lebih daripada 450 tentera UK terbunuh di Afghanistan sepanjang konflik ini.

Presiden AS Barack Obama meluluskan peningkatan besar dalam jumlah pasukan tentera yang dihantar ke Afghanistan. Di kemuncak, jumlah tentera yang dihantar sekitar 140,000 orang.

Apa yang disebut sebagai "lonjakan" ini mengikut strategi AS di Iraq di mana pasukan AS memfokuskan diri untuk melindungi penduduk awam serta membunuh pejuang pemberontak.

Pemimpin al-Qaeda ini terbunuh dalam serangan oleh US Navy Seals di sebuah perkarangan di Abbottabad di Pakistan.

Mayat Osama Bin Laden dikeluarkan dan dikebumikan di laut. Operasi ini mengakhiri perburuan selama 10 tahun yang diketuai oleh CIA. Pengesahan bahawa Osama Bin Laden hidup di tanah Pakistan menyebabkan adanya tuduhan bahawa Pakistan adalah sekutu yang tidak boleh dipercayai dalam perang melawan keganasan.

Pengasas Taliban, Mullah Mohammed Omar, meninggal dunia. Kematiannya dirahsiakan selama lebih dari 2 tahun.

Menurut perisik Afghanistan, Mullah Omar meninggal dunia kerana masalah kesihatan di sebuah hospital di kota Karachi, Pakistan. Pakistan menafikan bahawa dia berada di negara itu.

Pada satu upacara di Kabul, NATO mengakhiri operasi tempurnya di Afghanistan.

Dengan ini, AS menarik balik ribuan tentera mereka. Sebahagian besar daripada mereka yang kekal di Afghanistan menumpukan kepada latihan dan menyokong pasukan keselamatan Afghanistan.

Taliban melancarkan serangkaian serangan bunuh diri, pengeboman kereta dan serangan lain.

Bangunan parlimen di Kabul dan kota Kunduz diserang. Militan Negara Islam mula beroperasi di Afghanistan.

Presiden Afghanistan Ashraf Ghani mengatakan lebih daripada 45,000 anggota pasukan keselamatan negaranya telah terbunuh sejak dia menjadi pemimpin pada tahun 2014.

AS dan Taliban menandatangani "perjanjian untuk membawa perdamaian" untuk Afghanistan, di Doha, Qatar. AS dan sekutu NATO bersetuju untuk menarik kesemua tentera mereka dalam tempoh 14 bulan sekiranya militan mendukung perjanjian itu.

Presiden AS Joe Biden mengumumkan bahawa kesemua tentera AS akan meninggalkan Afghanistan menjelang 11 September 2021.

Hanya dalam sebulan lebih, Taliban menyapu bersih seluruh wilayah di Afghanistan, menguasai bandar-bandar di seluruh negara, termasuk Kabul.

Taliban muncul dalam perang saudara yang menyusul selepas penarikan pasukan Soviet pada tahun 1989, terutama di wilayah perbatasan barat daya dan Pakistan.

Mereka bersumpah untuk memerangi rasuah dan meningkatkan keamanan. Menjelang tahun 1998, Taliban telah menguasai hampir seluruh negara.

Setelah penggulingan mereka, Taliban berkumpul semula di kawasan perbatasan Pakistan.

Dengan 85,000 pejuang sepenuh masa, mereka kini dianggap sebagai Taliban yang terkuat dari sejak tahun 2001.

Presiden AS Joe Biden telah menyatakan keyakinan bahawa Taliban tidak akan dapat menjatuhkan pemerintah di Kabul.

Tetapi satu penilaian perisikan AS pada Jun 2021 menyimpulkan bahawa ia boleh jatuh dalam masa enam bulan dari pemergian tentera Afghanistan.

Pada awal Ogos 2021, Taliban telah menguasai separuh Afghanitan, menurut penyelidikan oleh BBC dan yang lain.

Pemerintah Afghanistan mempertikaikan beberapa tuntutan wilayah Taliban di mana pertempuran sengit berlangsung di beberapa bandar utama dan beberapa di antaranya berada dalam tangan Taliban.

AS mengatakan akan mengekalkan 650 hingga 1,000 tentera untuk menjaga kedutaan AS, lapangan terbang Kabul dan pemasangan penting kerajaan lain.

Taliban mengatakan bahawa mana-mana tentera yang masih ada mungkin akan menjadi sasaran.

Kebimbangan utama yang lain adalah negara ini sekali lagi mungkin menjadi tempat latihan untuk mengganas.

Pihak berkuasa Taliban menegaskan bahawa mereka akan mematuhi sepenuhnya perjanjian itu dan mencegah mana-mana kumpulan menggunakan tanah Afghanistan sebagai pangkalan serangan terhadap AS dan sekutunya.

Mereka mengatakan bahawa mereka hanya bertujuan untuk melaksanakan "pemerintahan Islam" dan tidak akan menimbulkan ancaman kepada negara lain.

Tetapi ramai penganalisis mengatakan bahawa Taliban dan al-Qaeda tidak dapat dipisahkan, dengan para pejuang yang terakhir sangat aktif dan terlibat dalam aktiviti latihan.

Penting untuk diingat bahawa Taliban bukanlah kekuatan terpusat dan bersatu. Sebilangan pemimpin mungkin ingin mendiamkan Barat dengan tidak menimbulkan masalah tetapi mereka yang berpegang teguh pada polisi mungkin enggan memutuskan hubungan dengan al-Qaeda.

Betapa kuatnya al-Qaeda dan adakah ia dapat membina semula rangkaian globalnya adalah tidak jelas ketika ini.

Kemudian terdapat cabang wilayah kumpulan Negara Islam iaitu ISKP (WilayahKhorasan) yang ditentang oleh Taliban.

Seperti al-Qaeda, ISKP telah dijatuhkan oleh AS dan NATO tetapi dapat menggunakan tempoh selepas penarikan ini untuk berkumpul kembali.

Jumlah pejuangnya mungkin hanya berkisar dari beberapa ratus hingga 2,000 orang, tetapi ia mungkin berusaha untuk mendapat kedudukan yang selamat di Kazakhstan, Kyrgyzstan dan beberapa bahagian Tajikistan, yang boleh menjadi kebimbangan serantau yang serius.


Nostalgia 7 Permainan Video Paling Penting Tahun 90-an

Sejak daripada kecil, sebahagian daripada kita biasanya akan terdedah kepada permainan video bersama dengan rakan-rakan ataupun ahli keluarga. Zaman 1990-an adalah dekad yang menyaksikan perkembangan permainan video berkembang. Dengan inovasi besar di arked, permainan konsol rumah dan PC, ribuan permainan video muncul membanjiri pasaran.

Terdapat beratus-ratus permainan video popular dari tahun 90-an, tetapi permainan video yang berjaya tidak semestinya menjadi permainan video penting bagi industri ini. Beberapa judul dalam senarai ini yang  dikeluarkan pada tahun 90-an menawarkan sesuatu yang berbeza, menjadikannya permainan paling penting dalam dekad ini.

Street Fighter II bukanlah permainan pertama seumpamanya, tetapi secara meluas dianggap sebagai permainan video pertarungan terbaik sepanjang zaman. Ia terjual lebih dari 200,000 kabinet arked dan kemudiannya dibawa ke setiap konsol yang dapat memainkannya.

Permainan video ini biasanya dijadikan permainan video wajib untuk setiap pertandingan dan ianya dapat dimainkan pemain dari seluruh dunia sehingga pengeluarnya terpaksa menghasilkan banyak kemas kini dan penerbitan semula permainan ini.

Permainan seperti Mortal Kombat, Killer Instinct, Tekken, Soul Caliber dan Virtual Fighter semuanya mendapat inspirasi daripada kewujudan Street Fighter II. Permainan ini menawarkan inovasi yang akhirnya akan menjadi standard untuk genre permainan  pertarungan seperti ini.

Hari ini, permainan genre seram survival adalah yang paling laris di mana-mana konsol atau PC tetapi ia tidak wujud sebelum tahun 1996. Ketika itulah Resident Evil pertama kali dilancarkan. Ini adalah permainan video yang pertama memperkenalkan genre sebegini, yang akhirnya menjadi salah satu sub-genre permainan yang paling berjaya.

Hal ini menjadikan Resident Evil sebagai pelopor dan juga salah satu permainan paling penting pada tahun 90-an. Pada asalnya, permainan ini dirancang sebagai permainan yang dibuat semula untuk permainan Sweet Home (Super Nintendo). Setelah beberapa reka bentuk semula, konsep pembuatan semula ini dibatalkan.

Permainan ini asalnya dirancang untuk PlayStation dan ketika keluar, ia memperkenalkan beberapa fungsi popular yang kekal sehingga kini dalam permainan video genre seram survival. Ini termasuk cara kawalan, sistem inventori dan fungsi menyimpan yang membolehkan permainan disambung semula di hari lain.

Ketika permainan video Myst dirilis pada tahun 1993, ada beberapa batasan teknikal mengenai bagaimana grafik diproses. Aspek industri ini mempengaruhi reka bentuk Myst yang menggunakan grafik statik yang dihasilkan dengan menarik sekali. Ini adalah pencapaian yang signifikan pada masa itu dan ini memberi kesan yang sangat besar pada permainan PC.

Myst adalah, berdasarkan piawaian hari ini, permainan yang agak sederhana. Ketika dipasarkan dahulu, permainan ini terjual lebih dari enam juta salinan yang merupakan pencapaian penting untuk pasaran PC pada masa itu. Myst menjadi permainan PC terlaris, gelaran yang dipegangnya sehingga terbit permainan The Sims pada tahun 2002.

Myst adalah salah satu permainan terawal yang dikeluarkan di CD-ROM dan kejayaannya membantu memantapkan penggunaan medium itu untuk tahun-tahun berikutnya. Kejayaan permainan ini berterusan hari ini hasil teknologi VR yang membolehkan pemain berada dalam dunia Myst secara maya.

Dune II: The Building Of A Dynasty mungkin adalah salah satu permainan PC yang tidak banyak diingati pada hari ini. Ianya adalah permainan bergenre strategi yang dihasilkan berdasarkan permainan Dune oleh David Lynch dan permainan ini merupakan permainan terpenting yang mempopularkan genre Real-Time Strategy (RTS).

Dune II bukan permainan RTS pertama tetapi dianggap permainan yang menetapkan piawaian dan tahap untuk permainan bergenre RTS. Tidak keterlaluan untuk mengatakan bahawa permainan Command & Conquer, Warcraft, Starcraft dan setiap permainan RTS yang berjaya dari tahun 90-an dan seterusnya tidak akan wujud tanpa Dune II.

Secara umumnya, Dune II adalah permainan yang sangat baik dan permainan Dune II telah memperkenalkan konsep bahawa pelbagai pihak dalam konflik dapat membina unit dan senjata yang berbeza untuk bertempur antara satu sama lain.

Permainan video Mario menguasai permainan video sepanjang hampir zaman 1980-an dan menegekalkannya pada tahun 90-an. Sebelum Super Mario 64, permainan video kebanyakannya terhad kepada pengembaraan secara 2D tetapi permainan ini mengubah segalanya.

Secara teknikal, Super Mario 64 bukanlah permainan dengan grafik 3D pertama kerana ia digunakan terlebih dahulu dalam Alpha Waves (1990). Namun, permainan ini adalah yang pertama menemukan kejayaan dan ia benar-benar menguasai pasaran ketika itu. Super Mario 64 menjadi permainan terlaris untuk N64 dengan lebih daripada 11 juta jualan sehingga tahun 2003.

Pengembaraan terbaru Mario dalam permainan ini menempatkannya dalam persekitaran dunia terbuka 3D. Kebebasan bergerak membantu permainan (dan konsol N64) menguasai pasaran. Permainan ini juga memperkenalkan kamera dinamik 360 ° - inovasi yang sering diguna sepanjang tahun 90-an.

Permainan Pokémon pertama ini menetapkan beberapa konsep termasuk konsep pengumpulan, pertempuran, latihan dan perdagangan dalam permainan video. Pemain sangat berminat dengan konsep perdagangan, yang dapat mereka lakukan melalui "Game Link Cable".

Pada tahun pertama, Pokémon Red And Blue terjual sebanyak 1.04 juta unit. Pada tahun berikutnya, jumlah itu meningkat kepada 3.65 juta dan jumlah jualannya terus memecah rekod. Ia dengan cepat menjadi permainan Game Boy paling laris di Amerika Syarikat yang akhirnya berjaya mencapai 9.85 juta penjualan.

Permainan Pokémon ini menarik minat pemain muda melalui penerokaan, latihan, pertempuran dan perdagangan yang memaksa pemain untuk bersosial. Ini mempengaruhi budaya popular dengan cara yang jarang dilihat dalam permainan video.

Permainan bergenre sukan telah wujud sebelum NBA Jam namun mereka tidak benar-benar mendapat perhatian hinggalah tahun 1990-an. Terdapat beberapa permainan video yang baik pada tahun 70-an dan 1980-an, tetapi keadaan berubah pada tahun 90-an. Hasil beberapa kemajuan teknikal yang inovatif, ramai orang mula meminati permainan genre ini.

Permainan video genre sukan yang paling penting dari dekad ini adalah Jam NBA tahun 1993. Ia adalah permainan bola keranjang arked pertama dan juga salah satu yang pertama yang menampilkan pasukan dan pemain berlesen NBA. Permainan ini dibina berdasarkan kejayaan permainan Mid Race Arch Rivals (1989) dan melonjak popular di seluruh Amerika Syarikat.

Kejayaan permainan ini membantu membuka jalan untuk banyak permainan genre sukan untuk semua jenis sukan. Setahun setelah dilancarkan, NBA Jam menjadi salah satu permainan arked dengan jualan tertinggi sepanjang masa, menjana anggaran $1 bilion dalam 12 bulan pertama. Ia kemudian dihasilkan untuk permainan konsol di rumah di mana terjual lebih dari tiga juta unit.


Kisah Pengembala Lembu Yang Menjadi Presiden Zambia - Hakainde Hichilema

Zambia adalah sebuah negara yang terletak di bahagian selatan benua Afrika. Negara itu baru sahaja selesai menjalani pengundian pemilihan presiden dan keputusannya memihak kepada pembangkang.

Para penyokong parti pembangkang dilihat berpesta di ibu negeri Zambia iaitu Lusaka apabila calon presiden, Hakainde Hichilema, berjaya mengalahkan Presiden Edgar Lungu dengan perbezaan hampir sejuta undi.

Hichilema akhirnya berjaya menjadi presiden Zambia setelah lima kali gagal dalam pilihan raya sebagai pembangkang. Siapakah presiden baru ini dan bagaimana dia boleh berjaya setelah berkali-kali gagal? Berikut adalah kisah Hakainde Hichelima.

Hichilema dilahirkan pada 4 Jun 1962 dalam sebuah keluarga miskin di selatan Zambia. Sejak kecil lagi, dia sering membantu keluarganya dengan mengembala lembu ternakan mereka.

Kemiskinan tidak menghalang Hichilema untuk belajar bersungguh-sungguh sehingga dia mendapat biasiswa untuk melanjutkan pelajaran di University of Zambia dalam bidang ekonomi dan pentadbiran perniagaan.

Hichilema kemudian melanjutkan pula pelajarannya di University of Birmingham di UK dan berjaya memperolehi MBA. Dia kembali ke kampung halamannya untuk mengetuai sebuah syarikat UK yang berpangkalan di Zambia.

Dia juga terlibat dalam pelbagai perniagaan merangkumi pengurusan hartanah, kesihatan, perundingan kewangan, pelancongan dan ternakan. Hichilema juga memiliki ladang ternakan lembu yang terbesar di Zambia. Dia menternak lembu kerana ia merupakan hobinya sejak kecil lagi.

Setelah menjadi usahawan elit di Zambia, Hichilema aktif pula dalam bidang politik. Dia kali pertama bertanding sebagai calon presiden adalah pada tahun 2006 sebagai peneraju Parti Bersatu untuk Pembangunan Nasional (UPND). Organisasi itu sebahagiannya dibiayai oleh Hichilema sendiri.

Namun, Hichilema kalah dalam pilihan raya itu. Kekalahan Hichilema berterusan dalam pilihan raya berikutnya iaitu pada tahun 2008, 2011, 2015 dan 2016. Nasib baik menyebelahi Hichilema dalam cubaan kali keenamnya pada tahun ini.

Pada pilihan raya presiden 2021, Hichilema disokong oleh parti-parti pembangkang Zambia lain yang turut tidak berpuas hati dengan pemerintahan Presiden Lungu dan keadaan ekonomi Zambia yang tenat.

Penganalisis politik Zambia berkata, kerjaya Hichilema selama 15 tahun dalam bidang politik sebagai pembangkang menyiapkannya untuk menyandang jawatan presiden. Dia sudah mempunyai pengalaman yang dalam dan tahu selok-belok politik di Zambia.

Walau bagaimanapun, tugas sukar menanti Hichilema untuk memulihkan semula negaranya. Zambia merupakan pengeluar tembaga kedua terbesar di Afrika tetapi ekonominya semakin merudum setelah kejatuhan harga tembaga sejak 2011. Pandemik COVID-19 menambahkan lagi kesengsaraan penduduk di negara itu.

Punca utama mengapa Hichilema diundi sebagai presiden adalah kerana rakyat mahukan pemulihan ekonomi. Kerajaan pimpinan Presiden Lungu gagal memulihkan ekonomi sebaliknya menambahkan lagi hutang negara ke tahap yang kritikal.

Parti Barisan Patriotik yang diketuai oleh Lungu juga sering dikaitkan dengan korupsi. Lungu yang dilantik sebagai presiden sejak 2011 gagal menunaikan janjinya untuk mengurangkan cukai, menyediakan lebih banyak pekerjaan serta peruntukan bagi rakyat Zambia memulakan perniagaan sendiri.

Hampir separuh daripada tujuh juta pengundi di Zambia adalah individu yang berusia bawah 35 tahun dan kebanyakannya tiada pekerjaan. Sebahagian besar golongan belia memberi sokongan mereka kepada Hichilema dalam pemilihan kali ini.

Rakyat mahukan seorang usahawan berjaya dan berpengalaman seperti Hichilema untuk memacu semula ekonomi negara. Mereka percaya Hichilema mampu melakukan lebih baik dalam mentadbir ekonomi dan berurusan dengan komuniti antarabangsa berbanding Presiden Lungu.

Pakar politik juga percaya kejayaan Hichilema adalah sebagai satu bentuk "protes" rakyat terhadap kepimpinan Presiden Lungu. Sebelum ini, majoriti pengundi tidak mengundi Hichilema dalam lima pemilihan presiden yang disertainya.

Hichilema bijak mendekati pengundi belia melalui media sosial seperti Facebook dan Twitter. Selain politik, Hichilema juga berkongsi isu-isu lain di media sosial seperti bagaimana dia menguruskan perniagaannya sehingga berjaya menjadi individu paling kaya di Zambia. Perkara itu berjaya menaikkan kepercayaan pengundi terutamanya golongan belia.

Rakyat Zambia berharap agar penyerahan kuasa akan berlaku dengan aman. Sebelum ini, rejim Presiden Lungu telah beberapa kali menahan Hichilema atas pelbagai tuduhan yang dilihat bermotifkan politik.

Sebaliknya, Hichilema berjanji tidak akan melakukan perkara yang sama kepada pembangkang setelah menjadi presiden.


Kolej Ini Hasilkan Pengasuh Kanak-Kanak Paling Mahal Di Dunia - Norland College

Untuk lebih dari 120 tahun, Kolej Norland di England terkenal sebagai sekolah latihan pengasuh yang paling berprestij di dunia.

Mungkin ada yang tidak percaya, namun graduan yang menamatkan pengajian pengasuhan di Kolej Norland diambil bekerja dengan keluarga-keluarga kaya dan menerima bayaran lebih daripada RM420,000 setahun atau RM35,000 sebulan, menjadikan mereka sebagai pengasuh kanak-kanak paling mahal di dunia.

Ditubuhkan pada akhir 1800-an oleh Emily Ward yang menyedari bahawa tidak ada latihan penjagaan kanak-kanak rasmi pada masa itu, Kolej Norland dengan pantas menjadi sekolah latihan pengasuh paling terkenal di dunia.

Emily mempunyai sasaran iaitu mahu mendorong golongan wanita yang lebih baik dan berpendidikan untuk memasuki barisan perkhidmatan domestik.

Antara mereka yang mendapatkan khidmat daripada graduan kolej ini termasuklah keluarga Diraja England dan pasangan berada yang mencari perkhidmatan pengasuhan terbaik yang boleh dibayar dengan wang ringgit.

Malah, dengan kemahiran yang tinggi, terdapat graduan Kolej Norland yang menerima bayaran setinggi RM714,000 setahun atau RM59,500 sebulan.

Tidak cukup dengan itu, para pelajar kolej ini juga mendapat RM160,000 ketika latihan elit mereka.

Jumlah ini adalah lebih daripada 4 kali purata gaji seorang pengasuh di United Kingdom, dan bayaran ini dilihatkan wajar untuk kurikulum unik yang diajar di Kolej Norland.

Dengan bayaran yang tersangat mahal, kemahiran seperti memasak dan menjahit graduan semestinya berada di tahap tertinggi.

Malah mereka juga mampu menguruskan kemarahan dengan cekap dan menggunakan taktik penghindaran krisis.

Tidak cukup dengan itu, para pelajar juga dilatih seni mempertahankan diri, kemahiran memandu khas, keselamatan siber dan memanah.

Dilatih untuk melindungi diri mereka sendiri dan anak-anak dalam jagaan mereka, pengasuh dari Kolej Norland adalah sebahagian daripada golongan elit.

Selain daripada adab dan kemahiran mengurus anak yang sempurna, pengasuh elit ini dilatih untuk menangani situasi yang paling tidak dijangkakan.

Mereka biasanya bekerja untuk majikan berprofil tinggi dan sememangnya diharapkan dapat menangani kemungkinan ancaman, seperti cubaan menculik.

Bagi salah seorang graduan Kolej Norland iaitu Alice, dia pernah berhadapan dengan cubaan menculik.

Malah, pengasuh dari Kolej Norland digambarkan sebagai gabungan antara seorang pengasuh dan juga James Bond.

Namun, belajar di Kolej Norland tidak semudah yang disangka di mana pelajar perlu menghabiskan masa 4 tahun untuk menjadi pengasuh Norland yang berkelayakan penuh.

Ia termasuklah 3 tahun pengajian diikuti dengan penempatan selama setahun bersama sebuah keluarga.

Malah, kos pengajian adalah agak tinggi iaitu mencecah RM85,000 setahun dan jumlah ini dilaporkan lebih mahal daripada belajar di universiti Oxford atau Cambridge.

Walaubagaimanapun, semua ini berbaloi dan menarik lebih ramai calon kerana pendapatan yang diterima secara purata adalah sekitar RM232,000 setahun, melebihi pendapatan seorang akauntan atau peguam.

Selain itu, mampu membayar yuran yang mahal bukanlah penentu calon diterima masuk ke Kolej Norland.

Biasanya, permohonan kemasukan adalah lebih tinggi berbanding tempat yang ada, jadi calon-calon perlu melalui temuduga di mana beberapa kualiti akan diuji termasuklah penyayang, baik, jujur, kreatif, bertanggungjawab dan keteraturan.

Pengalaman pengasuhan kanak-kanak sebelumnya juga sangat penting, jadi pengalaman menjadi sukarelawan di pusat asuhan kanak-kanak adalah sangat berharga.

Meskipun menjadi pengasuh paling mahal di dunia dengan perbezaan gaji yang sangat besar, permintaan terhadap pengasuh dari Kolej Norland jauh melebihi daripada bekalan yang ada.

Permintaan terhadap pengasuh elit dari kolej ini terlalu tinggi sehinggakan seorang graduan mempunyai sekurang-kurangnya 6 tawaran pekerjaan menanti mereka selepas tamat pengajian.

Walaupun kebanyakan daripada graduan Kolej Norland bekerja untuk keluarga-keluarga kaya di London, permintaan terhadap pengasuh elit ini juga datang dari luar England terutamanya China, Amerika Syarikat dan juga Timur Tengah.

Dan tidak lama lagi, kolej ini akan menerima status universiti, sekaligus menjadi universiti pakar pertama di dunia.

Berminat untuk menjadi pengasuh elit dengan gaji tinggi? Sila layari laman sesawang Kolej Norland.


Kisah Misteri Lelaki Terbang di Langit Amerika Yang Belum Terungkai

Penemuan objek di langit yang tidak dapat dikenalpasti atau UFO menjadi antara misteri yang sering menarik perhatian orang ramai.

Bagaimana pula sekiranya kami katakan ketika ini di Los Angeles, Amerika Syarikat sedang berlaku misteri hampir serupa yang telah menghantui jabatan penerbangan Amerika Syarikat dan FBI hampir setahun?

Bezanya dalam kes ini, objek yang tidak dapat dikenalpasti mirip seorang lelaki yang terbang di udara tanpa dikenali siapa identitinya atau benarkah dia manusia.

Pada bulan Ogos tahun 2020, satu laporan aneh diterima berkenaan penemuan lembaga menyerupai lelaki terbang di udara, dikatakan menggunakan peranti jet (jetpack) yang digalasnya.

Lembaga itu ditemui terbang pada ketinggian 915 meter dari aras tanah, mengakibatkan badan pemantauan ruang udara Los Angeles berasa aneh kerana tidak diketahui apa kisah di sebaliknya.

Penemuan itu disusuli penemuan kedua sekitar bulan Oktober oleh juruterbang China Airlines, yang melaporkan lembaga tersebut sedang terbang pada ketinggian 1850 meter berdekatan Lapangan Terbang Los Angeles (LAX), dilapor menggunakan posisi dan peralatan hampir serupa.

Hanya pada bulan Disember tahun 2020, barulah video pertama memaparkan individu atau lembaga itu berjaya dirakamkan seorang pelatih juruterbang dari sebuah akademi penerbangan semasa sesi latihannya.

Da berjaya merakamkan lembaga itu sedang terbang pada ketinggian 915 meter sendirian pada kelajuan pantas.

Berdasarkan video yang diperolehi di atas, dapat dilihat bagaimana sosok bentuk individu yang dikatakan sedang terbang itu jelas mirip seorang manusia; tetapi tidak diketahui adakah dia seorang manusia betul atau sekadar figura berbentuk manusia yang diterbangkan dron.

Menurut juruterbang yang berjaya merakamkan video itu, memang diketahui ada sebuah syarikat pengeluar jentera penerbangan yang beroperasi di Los Angeles tetapi semua sesi ujian perlulah didaftarkan terlebih dahulu.

Apa yang membingungkan, tidak ada notis penerbangan diwartakan oleh mana-mana syarikat untuk menjalankan sesi ujian dalam ketiga-tiga penemuan tersebut.

Situasi itu juga mula menimbulkan rasa bimbang pihak berkuasa, ekoran kedudukan individu itu terbang agak hampir dengan pesawat-pesawat yang menggunakan ruang udara.

Dalam insiden pertama penemuan individu atau lembaga tersebut, juruterbang yang melaporkan memberitahu 'seorang lelaki sedang menaiki peranti jet' terbang lebih kurang 275 meter saja jaraknya dari sebelah kiri badan pesawat yang dipandunya. Dekat bukan?

Situasi ini bukan saja mula menimbulkan rasa cemas, malahan semakin ramai mula merasa aneh dan hairan di kalangan para petugas LAX. Pelbagai teori mula dikeluarkan mereka yang cuba merungkai misteri lembaga tersebut.

Pendapat paling popular menyifatkan lembaga yang menyerupai manusia itu adalah dron yang dipasangkan figura mesin berbentuk manusia untuk tujuan percubaan penerbangan tanpa kebenaran.

Kertas siasatan Federation Aviation Administration Amerika Syarikat atau FAA yang didedahkan melaporkan setakat ini tidak ada syarikat penerbangan yang mengaku penglibatan mereka dalam kesemua insiden tersebut.

Apa yang lebih membingungkan, menurut jurucakap salah sebuah syarikat dron penerbangan manusia iaitu Jetpack Aviation yang beroperasi di Los Angeles, setakat apa yang mereka tahu - belum ada lagi teknologi dron yang mampu menerbangkan figura manusia pada ketinggian dan jangkamasa  seperti didakwa kelihatan.

Siasatan lebih lanjut melibatkan individu yang pernah terserempak dengan dron tersebut melaporkan mempunyai satu persamaan; mereka bersetujui lembaga yang mereka saksikan menyerupai binaan sebuah dron yang telah dibangunkan di Jerman, seperti dalam video di atas.

Bagaimanapun, pandangan itu masih tidak mampu menjawab misteri adakah figura itu manusia ataupun hanya patung ujian.

Lagipun, FAA serta siasatan FBI sendiri tidak dapat mengenalpasti siapa yang bertanggungjawab menerbangkan dron itu dalam laluan trafik udara yang padat tanpa kebenaran.

Kes ini reda untuk seketika sebelum kembali hangat selepas juruterbang sebuah pesawat melaporkan lembaga itu kembali meneroka ruang udara Los Angeles pada 31 Julai 2021.

'Dia' kembali melakukan penerbangan pada jam 6.20 petang hari tersebut pada ketinggian 1,520 meter.

Notis yang dikeluarkan juruterbang tersebut membolehkan amaran dikeluarkan oleh pihak pengurusan ruang udara, dalam memastikan tidak ada insiden kemalangan berlaku agar semua juruterbang yang beroperasi mengamalkan sikap berhati-hati.

Sekiranya anda tertanya adakah teknologi sebegini telah wujud, kita boleh merujuk kepada projek Jetman Dubai, sebuah projek usahasama kerajaan UAE hasil kepakaran jurutera dari India, Switzerland dan Perancis yang berjaya membangunkan sebuah peranti jet lebih mirip kepada bentuk jet pejuang.

Bagaimanapun rekaan projek tersebut lebih kepada sebuah enjin jet yang dipasangkan kepada tubuh manusia, bukan bersifat seperti sebuah dron yang menggunakan bilah kipas.

Projek Jetman Dubai yang diterbangkan dua juruterbang bernama Yves Rossy dari Switzerland dan Vince Reffet dari Perancis  selamat menjalankan beberapa siri ujian sehingga mereka mampu mencecah ketinggian 1,800 meter semasa belayar di udara.

Sama seperti sebuah dron, projek ini memulakan penerbangan dari posisi berdiri juruterbang sebelum terapung dipacu empat enjin jet. Gabungan enjin itu membolehkan mereka meluncur pada kelajuan maksima 400km/j.

Teknologi yang dibangunkan juga membolehkan juruterbang terapung di udara selama lebih 100 saat dalam satu kedudukan, ibarat sebuah dron biasa.

Malangnya, dalam satu sesi latihan projek tersebut pada 17 November tahun 2020 yang diadakan di kawasan gurun sekitar Dubai, Reffett terkorban akibat kerosakan mekanikal.

Jetman Dubai membuktikan teknologi sedemikian rupa sudah benar-benar wujud. Jadi mari kita kembali kepada persoalan utama kita - siapakah lembaga misteri yang mengganggu laluan udara Los Angeles; manusia atau mesin?

Mungkin juga Iron Man sebenar sedang mencuba teknologi baru yang telah dibangunkannya.

Los Angeles air traffic control warns ‘jetpack guy is back’


7 Taman Negara Dan Kawasan Perlindungan Alam Yang Terbesar di Dunia

Ada kalanya, kemusnahan hutan di seluruh dunia tidak dapat dielakkan terutamanya untuk pembinaan penempatan baru dan pembangunan. Disebabkan itulah, di sesetengah negara kerajaan telah menggazetkan kawasan tertentu sebagai Taman Negara bagi menghalang khazanah negara daripada dimusnahkan.

Di Malaysia, kita juga mempunyai puluhan Taman Negara dan Taman Negeri. Antara yang popular adalah Taman Negara Malaysia, Taman Negara  Endau Rompin, Taman Negara Pulau Pinang dan banyak lagi.

Taman-taman negara di seluruh dunia juga mengalu-alukan kedatangan pelancong dan mendorong orang ramai untuk meneroka keindahan Bumi yang ada padanya. Kali ini, kami ingin berkongsi pula kepada para pembaca Iluminasi beberapa taman negara terbesar di dunia.

Taman Negara Manú terletak di Peru dan ditubuhkan pada tahun 1973. Keluasannya yang digazetkan adalah seluas 6627 batu persegi, meletakkannya di tangga ke 7 dalam senarai ini. Taman yang mengagumkan ini terletak di antara Lembangan Amazon dan Tropical Andes, adalah rumah bagi populasi hidupan liar hutan hujan yang menakjubkan.

Haiwan unik seperti sloth, armadillo gergasi dan ocelot bebas berkeliaran di taman negara ini dan berkembang biak di bawah perlindungan taman negara ini. Di antara hutan lebat dan kepelbagaian flora yang luas, Taman Negara Manú dianggap sebagai salah satu lokasi semula jadi dengan pemandangan yang terbaik.

Taman Negara Kruger terletak di daerah Limpopo dan Mpumalanga di Afrika dan telah ditubuhkan pada tahun 1926. Keluasannya pula diistyiharkan seluas 7,523 batu persegi, menjadikannya taman negara ke 6 terbesar di dunia dan salah satu taman negara terbesar di Afrika.

Taman ini melindungi populasi besar pelbagai jenis hidupan liar, termasuk 500 spesies burung yang berbeza. Ramai pengunjung tertarik dengan begitu banyak haiwan menarik yang berkeliaran di savana dan safari yang memberi peluang kepada pelancong untuk melihat haiwan liar ini secara lebih dekat di hadapan mata mereka.

Denali National Park and Preserve adalah salah satu taman negara popular di Amerika Syarikat. Terletak di Alaska, kawasan ini ditubuhkan pada tahun 1917 dan keluasannya dianggarkan sekitar 9492 batu persegi. Tarikan utama pelancong ke sini adalah pemandangan indah Gunung Denali itu sendiri.

Taman yang sangat besar dan indah ini mendapat namanya dari Gunung Denali (dahulunya dikenali sebagai Gunung McKinley), puncak gunung tertinggi di Amerika Utara. Puncak kolosal ini mencapai ketinggian puncak 20,310 kaki di atas permukaan laut dan merupakan tempat yang selamat untuk pelbagai spesies hidupan liar.

Gates of the Arctic National Park and Preserve adalah sebuah lagi taman negara yang terletak di Alaska, Amerika Syarikat. Taman negara ini ditubuhkan pada tahun 1980 dan mempunyai keluasa 13,238 batu persegi. Kawasan ini adalah taman negara paling utara di Amerika Syarikat.

Taman ini benar-benar sesuai untuk pelancong yang gemarkan hutan belantara dan ingin menjauhkan diri dari manusia. Tidak ada laluan khas yang ditandai atau kawasan perkemahan yang ditentukan, yang bermaksud setiap pengunjung yang serius perlu membawa sendiri satu set alatan perkhemahan dan pertahanan kendiri.

Taman negara ini ditubuhkan pada tahun 1922 dan mempunyai keluasan 17,300 batu persegi, menjadikannya taman negara ketiga terbesar di dunia. Taman negara ini juga adalah taman negara terbesar di Kanada. Ia berfungsi sebagai rumah bagi spesis haiwan terbesar "wood bison" dan empangan memerang terbesar di dunia.

Taman ini pada mulanya didirikan untuk melindungi populasi wood bison yang menurun dengan mendadak. Selain daripada berfungsi sebagai tempat pemeliharaan haiwan liar, taman negara ini memiliki pelbagai jenis pemandangan yang mengagumkan, termasuk hutan boreal dan dataran boreal.

Taman Negara Namib Naukluft ditubuhkan pada tahun 1979 dan mempunyai keluasan seluas 19,216 batu persegi. Terletak di negara Namibia, ianya juga adalah taman negara paling besar di benua Afrika. Taman ini meliputi kawasan gurun Namib yang indah.

Bukit pasirnya yang menjulang tinggi menonjol sebagai mercu tanda dan warna orennya begitu menarik perhatian dan ramai pelancong berusaha memanjatnya. Kawasan bukit pasir yang terletak di daerah Sossusvlei yang digelar "Big Daddy" merupakan antara yang mudah diakses oleh pendaki.

Taman Negara Greenland Timur Laut merupakan taman negara paling besar di dunia dengan keluasannya dianggarkan sekitar 375,000 batu persegi. Taman negara yang terletak di Denmark ini ditubuhkan pada tahun 1974 dan terkenal dengan pemandangan yang indah dan lokasi haiwan-haiwan yang menarik seperti musang artik, lembu kasturi (musk ox) dan beruang kutub.

Taman negara ini benar-benar jauh daripada penempatan manusia dan merupakan rumah bagi kurang daripada 50 penduduk manusia yang kebanyakannya adalah pemburu Inuit dari Ittoqqortoormiit. Taman Negara Greenland Timur Laut adalah paling utara dari semua taman negara di seluruh dunia dan satu-satunya taman negara di Greenland.


5 Kisah Pelik Bagaimana Banduan Boleh Lari Dari Penjara

Penjara adalah tempat untuk mengurung individu yang dijatuhkan hukuman kerana melanggar undang-undang. Kebanyakan penjara direka dan dikawal dengan ketat supaya banduan tidak boleh lari daripada tempat itu.

Namun, masih terdapat sebilangan kecil kes di mana banduan berjaya melarikan diri daripada penjara. Anda mungkin pernah mendengar kisah banduan melarikan diri tetapi kisah yang kami sajikan ini merupakan antara kisah paling epik banduan meloloskan diri dari penjara.

Michel Vaujour merupakan seorang banduan di Perancis yang dipenjarakan selama 18 tahun kerana melakukan rompakan bersenjata dan cubaan membunuh pegawai polis. Sebelum itu, Vaujour telah melarikan diri sebanyak empat kali dari penjara.

Pada tahun 1986, Vaujour melakukan cubaan kali kelima dan yang paling epik. Dia menggunakan buah nektarin yang diwarnakan seakan-akan bom tangan untuk mengelak daripada ditangkap pengawal.

Apabila Vaujour berjaya menaiki bumbung penjara, isterinya iaitu Nadine telah tiba dari Paris untuk membawa lari Vaujour menggunakan helikopter yang disewa.

Nadine sanggup mengambil kursus latihan penerbangan helikopter selama berbulan-bulan lamanya, semata-mata untuk menyelamatkan suaminya. Mereka kemudian mendarat di sebuah padang bola sebelum meloloskan diri.

Tidak lama selepas itu, Nadine ditemui dan ditangkap di barat daya Perancis manakala Vaujour masih lagi bebas. Vaujour cuba melakukan satu lagi rompakan bank tetapi gagal dan ditembak di kepala. Dia bernasib baik kerana terselamat daripada kecederaan serius itu. (sumber)

Pada tahun 2012, lelaki Korea Selatan berusia 50 tahun ini telah melakukan cubaan melarikan diri yang agak mustahil. Dia berjaya meloloskan diri melalui ruang makanan yang hanya bersaiz 6 X 18 inci sahaja.

Sebenarnya, penjara bukanlah sesuatu yang baru buat Gap-Bok. Dia telah beberapa kali dimasukkan ke dalam penjara dan menghabiskan masa selama 23 tahun sebagai banduan.

Ketika berada di penjara, Gap-Bok telah berlatih yoga selama hampir 20 tahun dan menjadi seorang yang pakar dalam senaman itu. Dia menyapukan losyen di seluruh tubuhnya sebelum berjaya meloloskan diri tidak sampai satu minit.

Gap-Bok juga berjaya melepasi tiga pengawal yang sedang tidur dan melompat keluar melalui tingkap yang sempit. Apabila menyedari Gap-Bok hilang, satu operasi memburu telah dijalankan.

Gap-Bok akhirnya ditemui bersembunyi di dalam sebuah kotak, 30 kilometer dari tempat dia ditahan. Dia ditahan semula tetapi kali ini ruang makanan dikecilkan kepada 3.5 X 5 inci sahaja. (sumber)

Charles Rigoulot merupakan seorang atlet angkat berat Perancis dan dipenjarakan kerana memukul seorang pegawai Nazi ketika Perang Dunia Kedua. Ketika itu, Perancis telah dijajah oleh Jerman.

Dia yang aktif dalam sukan angkat berat sejak muda itu pernah memenangi pingat emas di Sukan Olimpik dan memegang 10 rekod dunia dalam sukan itu. Rigoulot juga pernah dinobatkan sebagai "Lelaki terkuat di dunia".

Ketika di dalam penjara, Rigoulot yang bertubuh sasa dan mempunyai tenaga yang kuat itu berjaya membengkokkan gerigi besi selnya. Dia bukan sahaja berjaya meloloskan diri tetapi turut membebaskan banduan lain.

Tidak lama selepas melarikan diri, Rigoulot mencari semula pegawai Nazi yang membuatkan dia dipenjara. Apabila menemui pegawai Nazi itu, Rigoulot membelasah pegawai itu sekali lagi untuk membalas dendamnya.

Rigoulot bukan sahaja seorang atlet angkat berat tetapi dia juga seorang penggusti, pelumba kereta dan pelakon buat seketika waktu. Rigoulot meninggal dunia akibat serangan jantung pada 22 Ogos 1962. (sumber)

El Chapo (Si Pendek) adalah gelaran kepada bekas Raja Dadah Mexico yang mengetuai sindiket Sinaloa Cartel. Guzman pertama kali ditangkap pada 1993 dan dihukum penjara selama 20 tahun atas kesalahan membunuh dan mengedar dadah.

Dia telah ditempatkan di penjara keselamatan tinggi di Mexico. Walaupun di dalam penjara, Guzman tetap menjadi mastermind kepada penyeludupan dadah terbesar di Mexico.

Pada Januari 2001, dia berjaya melarikan diri dari penjara dengan bersembunyi di dalam bakul pakaian kotor. Bukan mudah untuk lolos dari penjara keselamatan tinggi tetapi Guzman telah menyogok seramai 70 pegawal termasuklah pengarah penjara itu sendiri.

Dia menghabiskan sebanyak RM 10.6 juta untuk merasuah mereka. Selama 13 tahun berikutnya, Guzman menghilangkan diri tetapi empayar dadahnya berkembang dengan begitu pesat. Satu perempat dadah di Amerika diseludup Sinaloa Cartel miliknya.

Majalah Forbes juga menamakan Guzman sebagai salah seorang individu paling berpengaruh dari tahun 2009 hingga 2013. Amerika telah melabelkan Guzman sebagai Public Enemy nombor 1 pada tahun 2013. Guzman merupakan individu kedua dilabelkan sebegitu selepas Al Capone pada 1920-an. (sumber)

Yoshie Shiratori terkenal dan dianggap sebagai wira di Jepun sebagai seorang yang mempunyai keazaman tinggi untuk bebas. Dia berjaya melarikan diri sebanyak empat kali dari penjara yang berbeza. Yoshie membuktikan bahawa tiada penjara yang dapat mengurungnya.

Pada tahun 1936, Yohshie melarikan diri dari Penjara Aomori setelah berbulan-bulan lamanya memerhatikan rutin pengawal. Dia membuka kunci sel menggunakan peralatan besi yang dikumpulnya dari pelbagai sumber di penjara.

Tidak lama selepas itu, dia ditahan kerana mencuri di sebuah hospital dan dijatuhkan hukuman penjara seumur hidup. Pada tahun 1942, Yoshie telah dipindahkan ke Penjara Akita. Kali ini, dia memanjat dinding penjara setiap malam untuk melonggarkan penutup ruang udara sehinggalah berjaya melarikan diri.

Setelah bebas, dia singgah di rumah seorang pengawal bernama Kobayashi yang baik dengannya di dalam penjara. Namun, pengawal itu telah menghubungi pihak polis ketika Yoshie berada di tandas dan dia ditahan semula.

Yoshie kemudian dihantar ke Penjara Abashiri di Hokkaido. Setiap hari, dia menuangkan sup Miso pada rantainya sehingga ia karat dan mudah dipecahkan. Dia sengaja menyebabkan kedua-dua bahunya terkehel supaya dia muat untuk meloloskan diri dari lubang makanan yang kecil.

Dia telah ditahan tidak lama selepas itu dan dihantar ke Penjara Sapporo. Dia berjaya meloloskan diri kali keempat pada tahun 1947 setelah menggali lubang menggunakan mangkuk sup Miso sedikit demi sedikit.

Beberapa tahun selepas itu, dia ditangkap dan ditempatkan pula di Penjara Fuchu di Tokyo. Dia memilih untuk tidak melarikan diri sebaliknya menghabiskan 14 tahun hukumannya dengan baik. Selepas dibebaskan, Yoshie hidup bersama anaknya sehinggalah dia meninggal dunia pada 1979 ketika berusia 71 tahun. (sumber)


10 Atlet Angkat Berat Paling Kuat Dalam Sejarah Olimpik

Salah satu daripada faktor penting dalam bidang sukan sudah tentunya adalah kekuatan. Kekuatan adalah satu kualiti yang sentiasa boleh diperhebatkan dengan latihan dan beberapa faktor lain.

Bagi sukan Olimpik, antara sukan melibatkan kekuatan yang paling popular adalah acara angkat berat.

Sukan ini menunjukkan kepada kita bahawa kekuatan manusia tidak mempunyai batasan dan tidak mengira bangsa. iluminasi.com kongsikan 10 atlet angkat berat paling kuat dalam sejarah Olimpik.

Jang Mi-Ran adalah atlet angkat berat Olimpik dari Korea Selatan dan bertanding untuk Kelab Sukan Kerajaan Bandar Goyang.

Mi-Ran berjaya menggondol pingat perak dalam sukan Olimpik 2004 Athens dalam kategori 75kg ke atas dengan jumlah angkatan (snatch + clean and jerk) seberat 302.5kg.

Namun rekod peribadi beliau diperbaharui di sukan Olimpik Beijing 2008.

Mi-Ran yang bertanding dalam kategori 75kg ke atas telah memecahkan rekod snatch dengan angkatan 140kg manakala berjaya membuat angkatan 186kg untuk clean and jerk.

Jumlah angkatan ini adalah 326kg yang memberikan pingat emas kepada Mi-Ran.

Mi-Ran bertanding dalam Olimpik Beijing dengan berat 116.75 dan dengan jumlah angkatan 326kg, bermakna atlet Korea Selatan ini berjaya mengangkat 2.79 kali berat badannya meletakkan beliau di kedudukan ke-10 senarai atlet angkat berat paling kuat dalam sejarah sukan Olimpik.

Pada tahun 2016, sebuah drama Korea berdasarkan kehidupannya yang bertajuk "Weightlifting Fairy Kim Bok-joo" ditayangkan.

Hossein Rezazadeh dianggap sebagai salah seorang atlet angkat berat terhebat sepanjang zaman.

Atlet Iran ini merupakan juara Olimpik sebanyak 2 kali berturut-turut iaitu pada Olimpik Sydney 2000 dan Olimpik Athens 2004.

Beliau juga merupakan juara Angkat Berat Dunia sebanyak 4 kali dan 5 kali juara Asia.

Rezazadeh telah memenangi anugerah Ahli Sukan Terbaik Iran sebanyak empat kali, lebih banyak daripada atlet lain dalam sejarah negara itu.

Dalam Olimpik Sydney 2000, Rezazadeh yang bertanding dalam kategeri 105kg ke atas telah melakukan angkatan snatch seberat 212.5kg dan mencatatkan rekod dunia untuk snatch.

Dalam angkatan clean and jerk pula, beliau berjaya membuat angkatan seberat 260kg membawa kepada 472.5kg secara keseluruhan.

Dengan berat badan 147.48kg dan ketinggian 186cm, Rezazadeh berjaya mengangkat bebanan 3.20 kali berat badannya, ke-9 terkuat dalam sejarah Olimpik.

Lidia Valentín Pérez adalah atlet angkat berat Sepanyol yang merupakan juara Olimpik, 2 kali Juara Dunia dan 4 kali Juara Eropah yang bertanding dalam kategori 75kg sehingga tahun 2018.

Selepas tahun 2018, Lydia bertanding dalam kategori 81kg setelah Persekutuan Angkat Berat Antarabangsa menyusun semula kategori.

Beliau memenangi 3 pingat di sukan Olimpik iaitu pingat perak di Beijing 2008, emas di London 2012 dan gangsa di Rio 2016.

Angkatan bersejarah bagi Lidia yang memberikan pingat emas pada London 2012 adalah 120kg untuk snatch dan 145kg untuk clean and jerk, membawa kepada 265kg secara keseluruhan.

Dengan berat badan 74.39kg, Lidia berjaya mengangkat bebanan 3.56 kali berat badannya.

Berasal dari negara paling terpencil di dunia iaitu Kora Utara, atlet angkat berat Rim Jong-sim adalah juara Olimpik dua kali, Juara Dunia, dan juara Asia yang bertanding dalam kategori 69 kg dan 75 kg.

Beliau memenangi pingat emas di sukan Olimpik London 2012 dalam kategori 69kg dan 4 tahun kemudian di Olimpik Rio 2016, Jong-sim memenangi pingat emas dalam kategori 75kg.

Angkatan yang dilakukan Jong-sim pada Olimpik London 2012 meletakkan beliau dalam kedudukan ke-7 senarai atlet angkat berat Olimpik paling kuat.

Dengan berat badan 68.22kg, Sim Rim melakukan angkatan snatch seberat 115kg dan 146kg dalam clean and jerk, membawa kepada 261kg secara keseluruhan iaitu 3.82 kali berat badannya.

Kemenangan pingat emas terbaharu oleh Jong-sim adalah pada Kejohanan Dunia 2019 di Pattaya, Thailand dengan jumlah angkatan 276kg dalam kategori 76kg.

Walaubagaimanapun Jong-sim yang berusia 28 tahun dan masih aktif tidak bertanding dalam Olimpik Tokyo 2020 apabila Korea Utara mengumumkan pada Mac 2021 bahawa negara itu tidak akan mengambil bahagian.

Ini sekaligus memberikan peluang kepada atlet lain untuk menjadi juara Olimpik baharu, yang mana kategori 76kg dimenangi oleh atlet Colombia Neisi Dajomes dengan angkatan 263kg secara keseluruhan.

Chen Yanqing adalah atlet angkat berat China yang bertanding di sukan Olimpik Athens 2004 dan Beijing 2008.

Beliau memenangi pingat emas untuk kategori 58kg untuk kedua-dua Olimpik ini, sekaligus menjadikannya atlet wanita pertama yang memenangi pingat emas dalam angkat berat dalam dua Sukan Olimpik berturut-turut.

Yanqing juga telah memenangi Sukan Nasional dan Sukan Asia Timur serta mencatat rekod dunia dalam kelas berat badannya dalam pertandingan clean and jerk pada tahun 2006.

Dalam Olimpik Beijing 2008, Yanqing berjaya melakukan angkatan snatch seberat 106kg dan 138kg untuk clean and jerk, membawa kepada 244kg secara keseluruhan.

Dengan berat badan 57.66kg, Yanqing mengangkat bebanan 4.23 kali berat badannya, yang ke-6 terkuat dalam Olimpik.

Atlet angkat berat Greece iaitu Kakhi Kakhiashvili adalah salah seorang daripada 4 atlet angkat berat yang pernah memenangi 3 pingat emas berturut-turut di sukan Olimpik.

Kakhiashvili pertama kali memenangi emas di Olimpik Barcelona 1992 di mana beliau bertanding dengan Pasukan Bersatu, kemudiannya mengulangi kejayaan emas yang sama sebagai warganegara Greece di Olimpik Atlanta 1996 dan di Olimpik Sydney 2000.

Beliau juga memenangi 3 Kejuaraan Dunia Senior (1995, 1998, 1999), 2 kali pemenang pingat perak di Kejuaraan Dunia Senior (1993 dan 1994), serta mencatatkan tujuh rekod dunia selama kariernya. Kakhiashvili dinobatkan sebagai Atlet Lelaki Greece 1996 dan 1999.

Angkatan Kakhiashvili di Olimpik Barcelona 1992 di mana beliau mencatatkan rekod kejohanan itu meletakkan Kakhiashvili di kedudukan ke-5 senarai ini.

Kakhiashvili dengan berat badan 89.25kg telah melakukan angkatan 177.5kg untuk snatch dan 235kg untuk clean and jerk (rekod dunia), membawa kepada 412.5kg (rekod olimpik) secara keseluruhan iaitu 4.62 kali berat badannya.

Pyrros Dimas adalah atlet Greece yang paling berjaya di peringkat sukan Olimpik dan dianggap sebagai salah seorang atlet angkat berat terhebat sepanjang zaman.

Ini kerana Dimas pernah memenangi 3 pingat emas Olimpik secara berturut-turut (1992, 1996, 2000) dan tiga kali Juara dunia.

Untuk Olimpik Atlanta 1996, Dimas mencatatkan rekod dunia yang masih belum berjaya dipecahkan sehingga kini bagi kategori 83kg dengan angkatan 392.5kg secara keseluruhan.

Malah, beliau juga berjaya memenangi pingat gangsa pada Olimpik Athens 2004 walaupun mengalami kecederaan pada bahagian lutut.

Dimas dinobatkan sebagai Atlet Lelaki Greece Terbaik untuk tahun 1992, 1993, 1995, dan 1996.

Menduduki kedudukan ke-4 senarai ini, Dimas berjaya membuat angkatan keseluruhan 180kg untuk snatch dan 213kg untuk clean and jerk dengan berat badan 82.06kg, 4.78 kali berat badannya.

Oscar Figueroa adalah angkat berat Colombia dan juara Olimpik dalam kategori 62kg serta juara 2 kali dalam Sukan Pan Amerika iaitu pada tahun 2011 dan 2015.

Beliau yang pernah bertanding dalam Olimpik Athens 2004 hanya sekadar menamatkan saingan di tempat ke-5, tidak menamatkan saingan di Olimpik Beijing 2008, dan memenangi pingat perak di Olimpik London 2012.

Figueroa kemudian kembali dalam Olimpik Rio 2016 dan berjaya membawa pulang pingat emas untuk negaranya.

Malah, angkatan yang dilakukannya adalah antara yang terberat dalam sejarah sukan ini berbanding berat badannya.

Dalam Olimpik Rio 2016, Figueroa melakukan angkatan snatch seberat 142kg dan 176kg untuk clean and jerk, memberikan jumlah keseluruhan angkatan 318kg.

Dengan berat badan 61.86kg, Figueroa melakukan angkatan 5.14 kali berat badannya, ke-3 terberat dalam sukan Olimpik.

Long Qingquan, seorang lagi atlet China dalam senarai ini adalah juara Olimpik dua kali untuk kategori berat 56kg.

Emas pertama diraih Qingquan pada Olimpik Beijing 2008, namun gagal mewakili China pada Olimpik London 2012 apabila tewas kepada rakan senegara Wu Jingbiao semasa percubaan kebangsaan untuk Olimpik berkenaan.

Namun Qingquan kembali pada edisi Olimpik Rio 2016, dengan menewaskan juara Olimpik London 2012 dan juara dunia 3 kali dari Korea Utara iaitu Om Yun Chol untuk dinobatkan sebagai juara Olimpik buat kali pertama.

Dalam angkatan emas itu, Qingquan berjaya mengangat 137kg untuk snatch dan 170kg untuk clean and jerk, sekaligus mencatatkan rekod dunia 307kg untuk kategori 56kg.

Dengan berat badan 55.68kg, Qingquan mengangkat 5.51 kali berat badannya iaitu yang ke-2 terkuat dalam sejarah Olimpik.

Walaupun Naim Süleymanoğlu hanya berketinggian 1.47cm iaitu yang paling rendah dalam senarai ini, namun beliau merupakan atlet angkat berat paling kuat dalam sejarah Olimpik relatif kepada berat badan.

Atlat angkat berat Bulgaria-Turki ini merupakan juara Angkat Berat Dunia sebanyak 7 kali, 7 kali juara Kejohanan Eropah, 3 kali juara Olimpik dan mencipta banyak rekod dunia dalam acara ini.

Secara keseluruhan, Süleymanoğlu telah memenangi 24 pingat emas angkat berat dalam pelbagai kategori.

Süleymanoğlu memenangi pingat emas 3 kali berturut-turut dalam sukan Olimpik iaitu pada Olimpik Seoul 1988 dan Olimpik Barcelona 1992 untuk kategori 60kg, serta Olimpik Atlanta 1996 untuk kategori 64kg.

Beliau mula mencipta rekod dunia pada usia 19 tahun apabila melakukan angkatan keseluruhan 335.5kg di Kejohanan Dunia 1986 untuk kategori 60kg.

Rekod berkenaan kemudiannya dipecahkan oleh Süleymanoğlu sendiri di Olimpik Seoul 1988 dengan angkatan 342.5kg untuk meraih emas.

Diberikan nama samaran "The Pocket Hercules",  Süleymanoğlu yang kemudiannya bertanding dalam kategori 64kg mencatatkan rekod dunia dengan angkatan keseluruhan 322.5kg di Kejohanan Dunia di Melbourne tahun 1993.

Rekod kategori 64kg dipecahkan beliau sebanyak 2 kali pada tahun 1994 (Kejohanan Dunia Istanbul) dengan angkatan 330kg dan dalam Olimpik Atlanta 1996 dengan angkatan 335kg.

Pada tahun 2001, Süleymanoğlu menerima anugerah Olympic Order, anugerah tertinggi Pergerakan Olimpik dan dianugerahkan atas sumbangan yang sangat istimewa kepada Pergerakan Olimpik.

Dalam kategori 60kg Olimpik Seoul 1988, Süleymanoğlu dengan berat badan 59.7kg melakukan angkatan snatch 152.5kg (rekod dunia) dan 190kg untuk clean and jerk, menjadikan angkatan keseluruhan kepada 342.5kg iaitu 5.73 kali berat badannya.

Sehingga kini, Süleymanoğlu adalah satu-satunya atlet angkat berat yang berjaya melakukan angkatan clean and jerk 10kg lebih dari 3 kali ganda berat badannya, yang dilakukannya pada Olimpik Seoul 1988.

Dengan ini, Süleymanoğlu dianggap sebagai atlet angkat berat Olimpik terbaik sepanjang zaman dari segi perbandingan berat badan dengan berat angkatan dan salah seorang atlet angkat berat Olimpik terhebat yang pernah wujud.

Süleymanoğlu meninggal dunia pada 18 November 2018 di usia 50 tahun dan sebuah filem mengenai kehidupan dan kariernya bertajuk "Cep Herkülü: Naim Süleymanoğlu" ditayangkan di Turki pada 22 November 2019.


Kisah Nikola Tesla Yang Taksub Dengan Binaan Piramid

Nikola Tesla adalah seorang saintis yang cukup terkenal di zamannya. Lahir di kawasan yang kini terletak di wilayah Croatia, beliau berhijrah ke Amerika Syarikat dan menjadi warganegara Amerika Syarikat dan mencipta nama sebagai seorang saintis terhebat sepanjang zaman.

Nikola Tesla belajar subjek kejuruteraan dan fizik pada tahun 1870-an tanpa mendapat sebarang ijazah, memperoleh pengalaman praktikal pada awal tahun 1880-an ketika bekerja dalam bidang perkhidmatan berkaitan telefon dan kemudiannya menimba ilmu dalam industri tenaga elektrik ketika bekerja di syarikat Continental Edison.

Pada tahun 1884 beliau berhijrah ke Amerika Syarikat dan bekerja untuk waktu yang singkat di Edison Machine Works di New York City sebelum beliau menubuhkan syaikatnya sendiri. Dengan bantuan rakan kongsi untuk membiayai dan memasarkan ideanya, beliau menubuhkan makmal dan syarikat di New York untuk membangunkan rangkaian produk berkaitan alat elektrik dan mekanikal ciptaannya.

Motor induksi arus ulang-aliknya dan paten AC polifasa berkaitan yang dilesenkan oleh Westinghouse Electric pada tahun 1888 membolehkan beliau memperoleh sejumlah wang dan menjadi tonggak sistem polifasa yang akhirnya dipasarkan oleh syarikat itu.

Nikola Tesla mati dengan kurang dihargai tetapi kemasyhuran dan mitos teori-teori yang diperkenalkannya terus berkembang pesat sehingga ke zaman kini. Beliau sekarang dianggap sebagai saintis yang paling hebat yang pada dasarnya membuat penemuan dan ciptaan yang membawa kepada penciptaan teknologi yang digunakan pada masa kini antaranya telefon pintar, wi-fi, sistem bekalan elektrik AC dan banyak lagi.

Selain idea yang ditemui dan dipatenkan olehnya, beliau juga mempunyai minat lain dalam bidang penyelidikan yang berbeza dan beberapa daripadanya dianggap yang cukup esoteris atau penuh mistik. Salah satu yang paling luar biasa adalah obsesinya dengan piramid Mesir, salah satu binaan manusia yang paling misteri.

Nikola Tesla percaya bahawa pembinaan piramid mempunyai tujuan yang lebih tinggi dan beliau berusaha menyiasatnya sepanjang hidupnya. Apa yang sangat menarik minatnya tentang piramid?

Beliau sering tertanya-tanya apakah piramid adalah pemancar tenaga raksasa - pemikiran yang bertepatan dengan penyiasatannya dan kajiannya mengenai cara menghantar tenaga secara tanpa wayar.

Pada tahun 1905, Nikola Tesla mengemukakan paten di A.S. berjudul "The art of transmitting electrical energy through the natural medium" atau "Seni menghantar tenaga elektrik melalui medium semula jadi" yang menggariskan reka bentuk untuk rangkaian penghasilan tenaga di seluruh dunia yang akan memanfaatkan ionosfer untuk pengumpulan tenaga.

Beliau melihat planet Bumi itu sendiri dengan dua kutubnya sebagai penjana tenaga elektrik gergasi tanpa had. Konsep reka bentuk berbentuk segitiganya menjadi terkenal dan dikenali ramai sebagai piramid elektromagnetik Nikola Tesla.

Menurut Nikola Tesla, bukan hanya bentuk piramid Mesir tetapi lokasi binaan piramid itu sendiri yang memberikan mereka kuasa. Beliau membina kemudahan menara yang dikenali sebagai Tesla Experimental Station di Colorado Springs dan Wardenclyffe Tower atau Tesla Tower yang didakwa boleh memanfaatkan pancaran tenaga semulajadi Bumi ini.

Lokasi dipilih sesuai dengan hukum di mana Piramid Giza dibangun, terkait dengan hubungan antara orbit elips planet dan khatulistiwa. Reka bentuk menara yang dibangunkannya itu bertujuan untuk membangunkan teknologi penghantaran tenaga tanpa wayar.

Aspek lain pemikiran Nikola Tesla dilaporkan berkaitan dengan kepercayaannya terhadap ilmu numerologi. Numerologi adalah kepercayaan pseudosains berkaitan hubungan mistik antara nombor dan satu atau lebih peristiwa yang terjadi di sekeliling kita.

Mengikut kepercayaan ini, setiap nombor tertentu dikaitkan dengan sifat atau tema tertentu. Angka-angka ini digunakan untuk memberikan gambaran mengenai keperibadian, peristiwa masa depan dan bahkan tujuan hidup yang lebih besar. Walaupun terdapat sejarah panjang mengenai idea numerologi, perkataan "numerology" tidak dicatat dalam bahasa Inggeris sebelum 1907.

Nikola Tesla juga adalah individu luar biasa yang turut mempunyai obsesi dengan kepercayaan numerologi ini. Salah satu obsesi seperti itu adalah angka "3, 6, 9" yang menurutnya adalah kunci memahami alam semesta. Beliau akan mengelilingi bangunan sebanyak 3 kali sebelum masuk atau menginap di hotel dengan nombor yang dapat dibahagi dengan angka 3.

Beliau juge kerap membuat pilihan lain dalam kumpulan angka 3. Sesetengah pihak percaya obsesi Nikola Tesla dengan angka-angka ini turut berkait dengan obsesinya dengan bentuk piramid dan kepercayaan bahawa terdapat beberapa hukum dan nisbah matematik asas yang merupakan sebahagian daripada bahasa matematik umum.

Oleh kerana kita tidak tahu dengan tepat bagaimana piramid dibina dan mengapa rekabentuknya sebegitu rupa, ianya dipandang oleh beberap individu termasuk Nikola Tesla sebagai ciptaan yang mungkin menghasilkan tenaga atau berfungsi sebagai petunjuk yang sengaja dipasang atau bahkan kod daripada zaman peradaban kuno.